7 Sebab Hubungan Jarak Jauh Menyiksa Mental & Emosi

“Syukurlah suami dapat naik pangkat. Tapi rasa nervous pula dapat tahu bila dia kena posting tempat yang jauh. Orang kata hubungan jarak jauh ni banyak cabarannya. Bersediakah aku?”
Di zaman milenia ini, memang ada banyak kemudahan yang dapat memudahkan komunikasi. Ada keretapi laju, kapal terbang – tak risau nak berjumpa bila-bila masa. Boleh buat videocall, free call, mesej, live video, panggilan telefon, dan macam-macam lagi.

Tapi hakikatnya, walau apa kecanggihan pun yang direka, hubungan jarak jauh tentunya memiliki cabaran tersendiri yang terpaksa dihadapi oleh pasangan.
7 Dugaan Hubungan Jarak Jauh Yang Menyiksa Mental & Emosi
Bagi yang bakal atau sedang mengalami hubungan jarak jauh dengan pasangan, berikut adalah mengapa ia terasa sukar untuk anda.

1. Tak Banyak Perkara Dapat Dilakukan Bersama
Bila berjauhan, tak banyak yang dapat dikongsi, terutamanya jika kita sentiasa sibuk dan tak dapat berhubung. Benarlah orang kata, sekecil-kecil perkara pun apabila dikongsi akan terasa indahnya.

Kebanyakan masa, kita terlupa untuk memberitahu perkara-perkara kecil yang berlaku dalam hidup kita. Walaupun perkara kecil seperti mencuba makanan baru, menonton siri drama tertentu, atau melakukan kesilapan yang lucu – ia boleh terkumpul dan menjadi sesuatu yang besar.
Semua peristiwa ini mungkin terasa sedih apabila diingat kembali kerana anda melakukannya tanpa pasangan anda.
Foto Kredit: youtube.com
2. Masalah Dan Cabaran Terpaksa Dihadapi Bersendiri
Memang setiap manusia perlu belajar untuk berdikari. Namun, ada masanya kita amat memerlukan sokongan apabila ditimpa musibah atau ujian yang hebat. Ia juga amat mencabar wanita yang sedang mengandung. Apabila ia berlaku, mungkin lebih sukar menceritakan keadaan ini apabila berjauhan.
Kadangkala, kita tak mahu bercerita pun tentangnya. Apa yang kita harapkan adalah seseorang di samping kita. Betapa kita ingin merasakan ketenangan dalam kehangatan pelukan mereka!
Foto Kredit : news.shayan-medicine.com
3. Hari Istimewa Tak Dapat Diraikan Bersama
Ada masanya waktu cuti tak dapat dimanfaatkan bersama atas sebab-sebab tertentu di saat akhir.
Hal sebegini tentunya sangat mengecewakan, lebih-lebih bagi pasangan yang mempunyai anak.

4. Dibelenggu Rasa Bersalah
Mungkin setiap hari kita mempersoalkan sama ada kita telah melakukan keputusan yang terbaik untuk berjauhan dengan pasangan dan anak-anak.
Walau sekuat manapun,  perasaan seorang ibu atau ayah tentu akan ‘kalah’ apabila terpaksa melihat anak bersedih dan menahan kerinduan. Bila mereka sakit, kitalah yang asyik tak senang duduk memikirkan mereka.
Foto Kredit: canadianfamily.org
5. Rasa Berat Sebelah Dalam Pembahagian Tanggungjawab
Bagi pasangan yang dipertanggungjawabkan untuk menjaga anak, sudah tentulah ia bukan perkara yang mudah untuk melakukannya seorang diri. Ini kerana tugas menjaga anak adalah tugas yang amat mencabar.
Beruntunglah kalau ada ibu ayah, pembantu, atau keluarga terdekat yang boleh diharapkan untuk menolong mengasuh dan membesarkan anak.
Namun dalam kebanyakan hal, kita lebih suka melakukannya sendiri kerana tidak mahu menyusahkan mereka. Jika berterusan begini, ia boleh menyebabkan stres dan pemikiran negatif. Sampai satu masa, kita mungkin terasa letih dan fed up.
Foto Kredit: thechart.blogs.cnn.com
6. Terdetik Rasa Kurang Percaya
Menurut Psychology Today, jarak jauh sudah tentu akan meletakkan gap antara pasangan. Ruang kosong ini terisi dengan kesunyian, kurangnya sentuhan dan hubungan fizikal, dan ini menyebabkan hilangnya sokongan yang diperlukan.
Walaupun anda benar-benar ikhlas cintakan pasangan, ia mungkin sukar untuk dizahirkan apabila berjauhan. Dalam keadaan tertekan, salah seorang mungkin akan berasa kurang percaya kepada yang seorang lagi. Bila terdetik saja perasaan begini, cepat-cepatlah beristighfar dan bersangka baik kerana ia mungkin menjadi bibit kepada keretakan hubungan.
Kalau timbul rasa tak sedap hati, minta penjelasan dan jangan sesekali membuat andaian.

7. Hubungan Terasa ‘Jauh’ Tanpa Anda Menyedarinya
Oleh kerana kesibukan dan emosi yang tidak menentu, panggilan telefon mungkin berlaku pada waktu yang salah. Akibatnya, ia boleh mencetuskan pergaduhan. Sama ada salah seorang menangis, atau salah seorang lagi mula naik angin.
Dengan masa yang terhad dan kesibukan yang melanda, mungkin proses pujuk-memujuk tidak dapat berlaku dengan sebaiknya seperti di rumah. Anda cenderung merasakan pasangan sudah tidak memahami anda lagi walaupun mereka telahpun berusaha sedaya-upaya. Situasi seperti ini boleh menjadikan seseorang terasa semakin jauh daripada pasangan tanpa disedarinya.
Foto Kredit: canadianbusiness.com
Begitulah Kerinduan Yang Sukar Diungkapkan
Hubungan jarak jauh memerlukan rasa percaya, kesabaran, kesetiaan, dan kejujuran yang tidak berbelah bagi. Walaupun sukar, namun semua ini adalah pengalaman berharga yang tentunya akan mematangkan serta memperindahkan lagi hubungan anda berdua.
Pada masa yang sama, kebanyakan anda akan membina hubungan yang lebih rapat dengan Tuhan. Banyak perkara baru yang dapat anda pelajari, dan ia mungkin memberi peluang kepada anda untuk mengenal diri sendiri serta pasangan dengan lebih baik.


Tak Ramai Faham, Ini 7 Cabaran Ibu Tunggal Membesarkan Anak

Gelaran ibu tunggal seringkali dianggap sebagai sesuatu yang negatif dalam masyarakat kita. Sedangkan, jika kita cuba menyelami keadaan mereka, ia adalah begitu sukar dan perit.
Keadaannya sama sekali berbeza dengan mereka yang berpeluang membesarkan anak dengan bantuan pasangan. Ini antara cabaran yang terpaksa dilalui oleh mereka.

7 Cabaran Hebat Membesarkan Anak Sebagai Ibu Tunggal
1. Kewangan Yang Terhad
Antara cabaran yang paling merunsingkan ibu-ibu tunggal adalah had kewangan yang dahulunya ditanggung berdua. Bukan mahu menagih simpati, namun kini kesusahan benar-benar terasa apabila segalanya perlu diuruskan seorang diri.
Walaupun masih ada keluarga, siapalah kita yang ingin mengharapkan bantuan dan pertolongan. Apatah lagi dengan masa yang terhad, sudah tentu seorang ibu tunggal terpaksa bersengkang mata dan menahan diri daripada segala alasan demi menanggung segala perbelanjaan harian.

2. Kurang Masa Untuk Diri Sendiri
Menjadi seorang ibu saja sudah memberi banyak halangan bagi seseorang wanita untuk mempunyai masa bagi diri sendiri. Dengan menggalas gelaran seorang ibu tunggal, terlalu banyak tanggungjawab dan peranan yang perlu dimainkan sehingga mereka tidak berkesempatan untuk bersosial dengan rakan-rakan, apatah lagi dengan seseorang yang istimewa.
Kebanyakan masa, rasa bersalah pasti akan membuat ibu-ibu ini rasa terhimpit antara kemahuan dan keperluan.

3. Tanggapan Masyarakat
Entah kenapa, tanggapan masyarakat umumnya lebih baik terhadap duda berbanding janda. Janda sering dilabel dengan gelaran negatif seperti sebagai ‘perampas’ atau ‘perosak rumah tangga’. Namun hakikatnya, semua ini adalah stigma semata-mata.
Jadi, janganlah kita mudah membuat tanggapan terhadap seseorang tanpa usul periksa.
Foto Kredit: vox.com
4. Menghadapi Pertanyaan & Persoalan Anak Yang Semakin Besar
Apabila anak semakin besar, semakin banyak soalan yang akan ditanya, semakin banyak jugalah ragam mereka. Mereka pasti akan bertanyakan tentang masa lalu atau perkara yang berkaitan perpisahan ibu ayah. Sedikit sebanyak, ia akan sentiasa mengembalikan rasa kesal dan bersalah terhadap anak.
Bila berjumpa dengan orang baru, anak pasti akan berasa kekok apabila ditanya tentang bapa mereka. Kalau boleh, ingin sekali kita menjadi pelindung mereka. Tetapi, inilah dunia sebenar yang bakal mereka hadapi sendiri suatu hari nanti.
Foto Kredit: wclub.ru
5. Rasa Sunyi
Sungguhpun kebanyakan masa diisi dengan kesibukan, ada ketika kesunyian akan hadir dan memenuhi ruang fikiran. Rasa rindu untuk berbual dengan orang dewasa. Rasa rindu untuk meluahkan perasaan. Rasa rindu untuk sebuah pelukan. Semua ini adalah sokongan emosi yang diperlukan oleh seseorang yang normal.
Apabila anak semakin dewasa, akan tiba masanya mereka akan punya agenda sendiri. Mereka akan kurang bersama kita dan sekali lagi ruang kosong akan terisi dengan kesepian yang sukar dikongsikan.

6. Terpaksa Membuat Keputusan Yang Sukar
Begitu banyak keputusan yang perlu dibuat walaupun kita tak tahu betul salahnya. Kita sendiri sangsi dengan pertimbangan diri sendiri. Kita sendiri tak pasti sama ada kita kuat untuk menghadapi semua ini.
Itulah pergelutan yang selalu berlaku apabila menjadi seorang ibu tunggal.
www.homeveda.com
7. Selalu Rasa ‘Tak Cukup Baik’
Akhir sekali, walau seberapa banyak usaha yang kita telah kerahkan dalam membesarkan anak, sebagai seorang ibu tunggal, ianya terasa seperti tak pernah cukup. Rasa cenderung menyalahkan diri jika sesuatu yang dirancang tidak berjalan lancar.
Sekalipun sentiasa memujuk diri agar tidak membandingkan diri dengan orang lain, dah tentu tak senang duduk apabila melihat anak sendiri kekurangan kasih sayang dan belaian seorang ayah.
Foto Kredit: wrightslaw.com
Sesukar Mana Pun, Anak Adalah Sumber Kekuatan
Tidak kiralah sama ada kita terpaksa berjauhan dengan pasangan akibat penceraian atau, duduk berasingan atas sebab-sebab yang tertentu, atau mempunyai pasangan yang kerap outstation – seseorang yang dipertanggungjawabkan membesarkan anak tanpa pasangan di sisi pasti akan merasakan cabaran demi cabaran dalam hidup, terutamanya dalam hal membesarkan anak.
Namun sesukar manapun, anak-anak inilah yang bakal menjadi kekuatan kepada para ibu mahupun bapa tunggal di luar sana. Respek buat mereka!


Penat Mental & Fizikal. 9 Sebab Kita Kena ‘Tabik Spring’ Pada Ibu Menyusu

Aktiviti menyusu badan merupakan antara kaedah ‘bonding’ terbaik antara ibu dan bayi. Ketika menyusu badanlah, rembesan hormon terjadi yang dapat mengeratkan hubungan istimewa antara ibu dan bayi.
Walaupun menyusu nampak mudah, tapi hakikatnya yang pernah melaluinya saja akan faham. Rasa sengal badan, sakit belakang, dan lenguh satu badan dibuatnya bila anak ‘pantang’ nampak kita berbaring.

Bila kita betul-betul terikat dengan menyusukan anak, barulah kita tahu sebenarnya ia memerlukan kudrat dan ketahanan mental yang tinggi.
Ini antara cabaran dan bukti ibu menyusu seorang wanita kental!

9 Cabaran Besar Jadi Ibu Menyusu Yang Ramai Tak Faham Selagi Tak Melaluinya
1. Bengkak Susu Yang Menyeksakan
Bila menyusu badan boleh dikatakan ‘wajib’ at least sekali kita kena bengkak susu.

Biasanya ramai ibu kena masa awal kelahiran bayi dan masa nak putus susu.
Selain itu, ibu-ibu yang biasa menyusu pasti tahu akan perangai anak yang suka memilih bahagian untuk menyusu dan sering menolak jika diberi bahagian satu lagi.
Bengkak susu ni jangan dibuat main. Sakitnya bila ditekan tu, memang bisa. Jika dibiarkan boleh merbahaya dan menyebabkan mastitis yang perlu dibedah tau!
Foto Kredit: botaebebave.com
2. Terpaksa Berkepit 24 Jam
Kalau tengok gambar ibu menyusu dekat majalah tu nampak ‘murni’ je kan? Anak menyusu elok, sambil mak-makmya tersenyum simpul, siap main ba ba cak lagi.
Tapi realitinya mak-mak boleh sengal satu badan akibat anak yang tak nak berenggang dengan ibu. Pantang nampak kita berbaring, mesti nak ‘serang’ kita. Lenguhnya tu hanya Tuhan yang tahu!
Ada anak yang hanya mahu perhatian atau mahu dipegang. Padahal dia dah kenyang menyusu. Ini normal, namun ia juga antara ciri high need baby.
Nak melayan dia punya pasal, kita pun boleh tergendala dengan banyak lagi perkara yang perlu dibuat. Dahlah tak siap kerja, badan pulak letih. Agak-agak ada mood ke nak senyum-senyum lagi?

3. Kena ‘Dera’
Hah jangan terkejut, ada bayi yang jadi tabiatnya suka mencubit atau mencakar ibu masa menyusu tau.
Itu belum kira lagi anak yang suka beraksi macam akrobat. Sambil menyusu nak menonggeng, memanjat dan pusing sana sini.
Pakar mengatakan ia adalah normal sebab bayi mahu menggunakan tangan dan derianya untuk teroka persekitaran sekeliling. Mereka suka nak mengutip, mengambil apa-apa yang boleh dicapai. Ini juga dikira sebagai proses pembelajaran bagi yang yang sentiasa ada sifat ingin tahu.
Ada tu yang sampai suka tarik rambut mak dia. Nanti dah tumbuh gigi, siaplah nak kena ‘gigit’ pulak.
Foto Kredit: vagitnist-tyzhden.pp.ua
4. Banyak ‘Pantang’
Jangan ingat lepas pantang tu dah ‘merdeka’.
Bila jadi ibu menyusu ni, kita kena selalu beringat juga sebab ada sesetengah makanan yang sensitif bagi anak yang menyusu.
Contohnya ada yang tak boleh ambil kafein berlebihan dan ada ibu yang tak boleh makan makanan tertentu (walaupun makanan favourite) sebab mungkin bayi mudah kena cirit-birit atau kembung.
Foto Kredit: lahaciendaapts.com
5. Tidur Tak Lena
Masa awal kelahiran, bayi akan menyusu dengan kerap iaitu 1-2 jam sekali.
Bayangkan, macam mana nak tidur lena kalau setiap 1-2 jam kena bangun menyusu atau mengepam kan? Memang ‘mata panda’lah hari-hari jawabnya.
Walaupun lepas 3 bulan kekerapan bayi menyusu akan berkurang, tapi kajian telah membuktikan yang ibu akan tetap mengalami kekurangan tidur sampailah si anak berumur 6 tahun tau!
Foto Kredit: huffingtonpost.ca
6. Dilema Tak Cukup Susu
Ada yang terlebih susu sampai bengkak, ada juga masalah kalau kurang susu atau tersumbat.
Masalah ni biasa dilalui terutamanya ketika ibu stres atau masa berpuasa. Sedih sangat rasa bila stok susu berkurang. Rasa berdosa dan bersalah dekat anak sebab tak dapat bagi susu dekat dia.
Ibu sanggup ikut macam-macam petua dan telan macam-macam suplemen demi nak pastikan bekalan susu sentiasa ada.

7. Peralatan Macam Nak Pergi Berperang
Harga susu formula memang mahal. Tapi siapa kata menyusu badan ni murah.
Macam-macam peralatan yang kena sediakan semata-mata nak lalui tempoh 2 tahun menyusu ni. Daripada pam susu, botol susu, storage bag, warmer, dan pelbagai aksesori serta peralatan mengepam yang lain.
Itu pun belum masuk keperluan untuk menyusu bagi kes-kes tertentu contohnya nipple cream, nipple shield, breast pad, nursing bra semua. Ingat murah ke?
Nanti satu hal lagi bila nak mengangkut pergi nurseri atau balik kampung. Dah macam nak pergi berperang gayanya.
Foto Kredit: groupon.com
8. Kena Pandai Urus Masa
Ibu menyusu kena disiplin dan bijak urus masa sebab rutin mereka perlu tertakluk pada kekerapan anak menyusu.
Ramai ibu sendiri tak sempat nak makan sebab kejap-kejap anak nak menyusu. Kadang tu terpaksa tahan nak ‘membuang’ sebab anak belum habis menyusu.
Bagi ibu bekerja, lain pulak cabarannya. Kalau sehari lupa bawa pam, memang bengkak dan basah habislah baju ibu.
Di pejabat kena minta kebenaran untuk mengepam. Kalau outstation pun kena pandai ‘curi’ masa. Malam-malam pun kena bangun walaupun terlalu memgantuk atau tengah sakit.
Sabar ya mommies!
Foto Kredit: realpregnancysigns.com
9. Fasa Cerai Susu Yang Menyukarkan
Mental koyak!
Ini mungkin antara fasa yang paling susah dan emosional bagi mak-mak adalah masa nak cerai susu tu.
Kalau tak percaya, tengoklah nanti kita yang akan banyak mengalirkan air mata bila tengok anak tak dapat menyusu.
Bayangkan bila terpaksa tengok anak menangis minta disusukan. Kita akan teringat balik momen masa dia lahir.
Rasa sayu tengok dia tidur sambil menangis…
Foto Kredit: aimsindia.com
Banyak Momen Yang Akan Dirindui Walaupun Mencabar
Mencabar kan? Sebab itulah mereka layak diberi ‘tabik spring’ atas segala pengorbanan ini.
Semua cabaran ni kita takkan faham selagi kita tak jadi ibu menyusu.
Tapi walaupun sukar dan mencabar detik-detik bersama bayi, ibu mesti akan merinduinya bila anak dah besar nanti!


Suami Kena Faham 6 Sebab Ibu Menyusu Cepat Letih Di Bulan Ramadhan

“Aduh, dahlah cuaca panas terik, tak larat betul badan puasa-puasa ni… Rasa nak duduk rehat je sampai berbuka nanti. Kenapa letih sangat ya, padahal dah sahur makan nasi semua cukup.”
Bagi ibu yang pertama kali berpuasa semasa menyusukan bayi, anda pasti merasakan kelainan menyambut Ramadhan berbanding tahun-tahun sebelumnya.

Proses menyusu badan itu sahaja merupakan suatu tugas yang tidak mudah. Apatah lagi kali ini anda perlu melakukannya sambil berpuasa, bukan?
Bukan saja mengeluh dan bukan pula mengada-ngada. Ini 6 faktor yang perlu Encik Suami fahamkan bila isteri anda menyusu badan.

6 Sebab Ibu Menyusu Cepat Letih Di Bulan Ramadhan
1. Rasa Haus Yang Luarbiasa
Perasan tak, setiap kali bayi menghisap puting, kita akan terasa haus. Kadangkala masa mengepam pun akan rasa haus. Hausnya bukan dibuat-buat, rasa kering betul tekak dan bibir. Bukannya rasa teringin nak milo ais, kathira, atau apa-apa minuman yang fancy di bazar Ramadhan, cuma haus nak minum air kosong.

Sebenarnya kajian telah mendapati bahawa proses penyusuan badan mungkin akan menyebabkan pembebasan hormon oksitoksin yang menstimulasikan respon haus badan sistem saraf tunjang. Selain itu, tubuh ibu menyusu juga akan mengantisipasi rasa haus ketika setiap kali menyusu disebabkan oleh kehilangan cecair dalam badan bagi mengekalkan homeostasis.
Foto Kredit: Deposit Photos
2. Ibu ‘Bekerja’ Lebih Untuk Hasilkan Susu
Menurut BabyCenter, kebanyakan ibu menyusu akan berasa extra lapar kerana tubuh anda perlu ‘bekerja’ sepanjang masa untuk menghasilkan susu yang cukup bagi keperluan bayi.
Menurut sumber, rata-rata ibu menyusu akan menghasilkan 24-28 ounce susu setiap hari, iaitu dengan menggunakan sekitar 500 kalori setiap hari. Sebahagian kalori ini dibakar daripada tisu lemak yang tersimpan dalam tubuh, manakala sebahagian lagi dibakar daripada makanan yang diambil setiap hari.
Foto Kredit: jezebel.com
3. Cepat Lapar
Rasa lapar atau hunger pangs yang sering berlaku setiap kali isteri anda menyusukan bayi sebenarnya merupakan respon tubuh untuk memberi isyarat supaya ibu-ibu makan lebih banyak.
Ini kerana, ibu menyusu memerlukan sekitar 1800 hingga 2200 kalori setiap hari bagi memastikan bekalan susu kekal banyak. Disebabkan itu, ibu memerlukan sekitar 300 hingga 500 kalori lebih banyak semasa menyusukan bayi berbanding biasa.
Foto Kredit: mirror.co.uk
4. Penat Layan Karenah Bayi & Anak Kecil
Kalau dah nama menyusukan bayi, dah sah-sahlah ada bayi untuk dijaga. Siapa kata jaga bayi tak penat? Walaupun ibu menyusu nampak ‘santai’ menyusukan bayi sambil berbaring atau tertidur, tak ramai yang memahami keletihan yang dilalui untuk menjaganya – tukar lampin, mandikan bayi, menidurkannya, mendukungnya hampir setiap masa dan menenangkannya.
Itu pun belum kira kalau ada anak-anak lain yang perlu dilayan dan kerja-kerja rumah yang perlu dilakukan. Memang tak menang tangan! Jadi, Encik Suami kenalah lebih prihatin ya.
Foto Kredit: romper.com
5. Mengepam Juga Memenatkan
Proses mengepam juga bukanlah suatu tugas yang mudah sekalipun bayi tidak menghisap susu secara direct. Nak mengepam pun bukannya sekali tapi setiap 3-4 jam sekali termasuklah waktu tengah malam ketika orang lain khusyuk diulit mimpi. Bayangkan pelbagai peralatan yang perlu disediakan untuk mengepam dan menyimpan susu. Lepas tu pula semua alatan perlu dicuci setiap kali selepas menggunakannya. Penat juga tau!
Semua rutin ini memerlukan disiplin serta fokus yang tinggi untuk dilakukan secara konsisten selama 2 tahun. Ia semua demi memastikan bekalan susu sentiasa ada dan tidak terputus.
Foto Kredit: livestrong.com/
6. Sahur & Berbuka Antara Sempat Tak Sempat
Seorang ibu bila ada anak kecil, dialah yang paling sibuk menyediakan makanan untuk sahur dan berbuka, tapi dia jugalah yang makan paling ala kadar. Baru nak suap ke mulut, dah dengar bayi merengek. Terpaksalah makan secepat mungkin. Kalau bayi terjaga atau menangis, kenalah tangguhkan atau layan keperluan mereka dulu.
Ada pula yang makan sambil dukung bayi, meriba bayi yang tengah tidur, dan macam-macam lagi gaya. Kalau setiap hari begini, tak hairanlah ibu menyusu ini akan berasa lebih penat berbanding biasa.
www.ratemds.com
Ingat, Ada Keringanan Untuk Ibu Menyusu
Sebagai suami, seharusnya anda perlu lebih memahami cabaran yang dihadapi oleh isteri anda yang berpuasa dalam keadaan menyusukan bayi. Ia bukanlah sesuatu yang mudah dan oleh sebab itu amatlah wajar untuk anda turut meringankan beban mereka. Sesekali boleh beli makanan di luar atau tolong buat kerja-kerja rumah dan melayan anak agar isteri tidak terlalu letih.
Makanlah apa-apa jenis superfood atau suplemen semasa bersahur, tapi kalau 24 jam isteri anda sibuk dan tak berhenti bekerja, dah tentulah mereka akan tetap penat.
Disebabkan kepayahan dan kesukaran inilah ada hikmahnya kenapa Allah memberi keringanan kepada golongan ibu menyusu untuk tidak berpuasa sekiranya tidak mampu. Buat ibu menyusu, jagalah kesihatan diri dan elakkan daripada terlalu stres semasa berpuasa ya!


Cabaran Pandemik, Media Prima Tetap Catat Keuntungan Bagi Dua Suku Tahunan Berturut-Turut

Media Prima Berhad hari ini mengumumkan Kumpulan mencatatkan keuntungan selepas cukai sebanyak RM18.1 juta bagi tempoh tiga bulan berakhir 31 Disember 2020. Ini bagi memperbaiki kerugian selepas cukai (“LAT”) berjumlah RM106.3 juta yang dicatatkan pada suku keempat perbandingan. Apa yang menggembirakn adalah keputusan ini merupakan keputusan kewangan yang positif bagi suku tahunan kedua berturut-turut.
WALAUPUN BERHADAPAN PANDEMIK, MASIH MEMPERTAHANKAN PEROLEHAN

Biarpun berhadapan dengan persekitaran mencabar yang belum pernah dialami, Media Prima mempertahankan perolehan Kumpulan bagi tahun kewangan 2020, merekod perolehan RM1.04 bilion berbanding RM1.11 bilion bagi tahun dalam perbandingan, iaitu penurunan 6%. Kerugian selepas cukai telah dikurangkan sebanyak 90% kepada RM18.1 juta pada FY20 berbanding kerugian sebanyak RM185.5 juta pada FY19. Keuntungan ini juga dapat dilihat dari aset syarikat yang lain seperti kumpulan digital Rev Media Group dan WOWSHOP yang mencatatkan keuntungan yang tinggi.
Biarpun berdepan dengan sekatan pergerakan akibat pandemik Covid-19, Kumpulan telah berjaya menganjurkan Anugerah Bintang Popular Berita Harian edisi ke 33 (“ABPBH 33”) dan Lazada 11.11 Super Show secara maya. Kedua-dua acara ini telah dianjurkan tanpa kehadiran penonton dan mengikuti protokol keselamatan yang ketat semasa penerbitannya. ABPBH 33 berjaya meraih 43% bahagian pasaran penonton televisyen dan juga meraih lebih daripada 700,000 tontonan di YouTube, berbanding 104,000 tontonan untuk edisi sebelumnya.

“Tahun 2020 merupakan tahun yang begitu mencabar bagi kita semua. Namun, Media Prima terus berdiri teguh di dalam keadaan yang sukar ini. Kami berterima kasih kerana di samping terus berkembang maju dalam perniagaan, kami juga berjaya mewujudkan suasana yang harmoni untuk penonton di rumah.”- Datuk Syed Hussian Aljunid, Pengerusi Kumpulan, Media Prima Berhad
Bagi membantu masyarakat, kami telah melancarkan kempen Bantuan Kemanusiaan Covid-19 bagi mengumpul dana untuk membantu hospital-hospital merawat para pesakit yang terjejas akibat pandemik ini. Terima kasih kepada rakyat Malaysia yang bermurah hati menyumbang kepada kempen ini. Inisiatif ini telah menyalurkan bantuan berjumlah RM1.8 juta kepada lebih 20 hospital di seluruh negara.
*Tahniah!


Cabaran Pesakit Mental Di Musim Raya, No.5 Itu Kejap-Kejap Nak Cuci, Tak Boleh Nampak Kotor!

Cabaran pesakit mental apabila tibanya musim raya memang tidak dapat dinafikan. Lebih-lebih lagi, apabila rumah akan sentiasa dikunjungi tetamu. Tanpa sedar, situasi ini agak sukar untuk mereka walaupun ingin sama menikmati keseronokan itu seperti insan lain.
Melalui perkongsian dari Doktor Rozanizam Zakaria, terdapat beberapa sebab kenapa Hari Raya jadi sangat mencabar bagi pesakit mental. Justeru itu, mari ikuti penulisan ini di bawah.

Baca juga: Ada 6 Jenis Kemurungan Anda Perlu Tahu, Bukan Hanya Bipolar Disorder Sahaja
CABARAN PESAKIT MENTAL BILA TIBA MUSIM RAYA

RAYA DAN PENYAKIT MENTAL

Raya ini seronok. Balik kampung, jumpa mak ayah, adik-beradik, saudara-mara. Kalau keluarga besar lagi meriah. Bila berkumpul tak cukup tempat nak duduk, tak habis topik menyembang, tak rasa penat walau dah berpuluh rumah dikunjung.
Tanpa kita sedar, keseronokan yang kita rasa itu sebenarnya nikmat yang sangat besar, yang dipinjamkan kepada kita. Bagi sesetengah pesakit yang diuji dengan penyakit mental, nikmat ini seakan telah ditarik dari mereka.
Kenapa raya boleh jadi sangat mencabar bagi pesakit mental?
CABARAN PESAKIT MENTAL MUSIM HARI RAYA

1. DEPRESSION
Gejala seperti anhedonia buat mereka hilang rasa seronok, rasa penat, fikiran putus asa, hidup tak berguna akan buat rasa nak jauhkan diri dari orang.
2. PANIC DISORDER
Suasana ramai orang boleh trigger panic attacks.
3. SOCIAL ANXIETY DISORDER
Berada sekeliling orang akan buat rasa takut dan cemas, rasa orang pandang atau fikir pasal mereka, rasa nak jauhkan diri dari orang.
4. AGORAPHOBIA
Bila tempat orang ramai, padat, tertutup rasa lemas, rasa tak boleh lari, terperangkap.
5. OCD
Kalau obsessionnya cleanliness, kehadiran orang ramai akan trigger ocd, rasa kotor, rasa nak basuh, takut dapat penyakit dan sebagainya.
6. AUTISM SPECTRUM DISORDER
Rasa kekok bila duduk dalam high social demand environment, ramai orang akan trigger sensory problem sebab bising dan kelam kabut raya akan kacau rutin yang mereka biasa.
KESIMPULAN
Dan pelbagai lagi bentuk cabaran yang datang secara spesifik pada individu yang terkesan. Sebahagian besar dari mereka terus mencuba untuk melawan kesukaran yang dialami, berkorban agar orang lain terus dapat menikmati raya.
Sebab itu penting untuk belajar memahami, berempati dan yang paling penting mensyukuri nikmat yang kita masih miliki ini.
Sumber: Facebook Dr Rozanizam Zakaria


Cabaran ‘Roasters Health Watch’ Menemui Pemenangnya

Para peserta acara ROASTERS Health Watch (RHW) 2016 ke-10 berjalan keluar lebih sihat pada cabaran terakhir Kenny Rogers ROASTERS (KRR)!

Selepas sebulan sesi senaman bootcamp yang diketuai Original Bootcamp, penganjur acara halangan terbesar Asia, Viper Challenge, Pasukan Kingsman telah diumumkan sebagai pemenang cabaran kesihatan.
Pasukan tersebut pulang dengan jumlah hadiah melebihi RM25,000 termasuk peralatan gymnasium GINTELL untuk institusi mereka, Taylor’s University, dan set gymnasium, hamper Guardian, kad makan KRR dan 6 bulan keahlian bootcamp daripada Original Bootcamp setiap seorang!

Tempat
Nilai Hadiah
Pasukan & Sekolah

Hadiah Utama
1) RM 18,000 peralatan gymnasium GINTELL untuk sekolah
2) Hadiah bernilai RM4,500 untuk setiap peserta
Kingsman (Taylor’s University)
1) Lam Kuo Min 2) Wen Yong Xiang

Hadiah ke-2
Hadiah bernilai RM3,500 untuk setiap peserta
Cool Dandelion (Taylor’s University)
1) Andrew Mah Koon Yan 2) Khoo Ying Shan

Hadiah ke-3
Hadiah bernilai RM2,200 untuk setiap peserta
The Beans (International Medical University)
1) Lim Wen Jing 2) Stephanie Liau Yiet Ling

Hadiah Saguhati
Hadiah bernilai RM1,500 untuk setiap peserta
Tigers (KLMU)
1) Abdul Majeed Abdullah Dare 2) Igwesi Victor Kelechukuwu

Lincoln Lions (Lincoln University College)

1) Cherane Ronol 2) Aswold Russel Augustine

Peanut Butter Jelly (The Automotive College)

1) Jeremy Tan Han Boon 2) Mohamad Al-Syakirin B Ahmad Sabri

Jerking Queens (UniKL)

1) Aliza Sara Elias 2) Nur Fatin Azrin Binti Shahidan

“Ia merupakan penghijrahan untuk program ROASTERS Health Watch yang telah memberikan inspirasi dan melakukan perubahan terhadap ramai orang selama 10 tahun ini. Kami sangat berbesar hati melihat inisiatif kecil ini berkembang dan menjadi simbol ikon jenama kami yang menyokong gaya hidup sihat di kalangan komuniti di Malaysia, kata Esther Woo, Timbalan Pengurus Besar di Berjaya Roasters (M) Sdn Bhd.
Acara kemuncak menampilkan cabaran halangan yang menguji ketangkasan, kekuatan dan stamina para peserta. Pemenang RHW 2016 ini dipilih berdasarkan pasukan yang mempunyai mata tertinggi yang dikumpul sepanjang program.

“Keindahan tentang bootcamp ini ialah ia menggunakan seluruh anggota badan jadi semua otot-otot akan bekerja. Latihan luar menjadikan sesi lebih menarik dan terdapat banyak rintangan dan gaya senaman yang boleh dilakukan. Para peserta telah dengan tekun menghadiri sesi=sesi tersebut dengan tenaga yang lebih setiap kali, dan ini menunjukkan mereka telah berkembang sepanjang sesi,” ujar Faizal Ariff Abdullah, Program Coordinator Original Bootcamp.
Kolej dan universiti yang terlibat termasuk International Medical University (IMU), Kuala Lumpur Metropolitan University (KLMU), Lincoln University College, Taylor’s University, The Automotive College (TOC) dan University of Kuala Lumpur (UniKL).

ROASTERS Health Watch 2016 dijayakan dengan sokongan Original Bootcamp, Guardian dan GINTELL. Untuk maklumat lanjut tentang Kenny Rogers ROASTERS, sila layari www.krr.com.my atau www.facebook.com/krrmalaysia.
[box type=”info” align=”” class=”” width=””]ABOUT KENNY ROGERS ROASTERS
Kenny Rogers ROASTERS (“KRR”) was originally set up by popular Country and Western singer, Kenny Rogers, and former Governor of the state of Kentucky, John Y Brown Jr, in 1991. In April 2008, Berjaya Corp Bhd (BCorp) wholly owned subsidiary of ROASTERS Asia Pacific and master franchise for KRR fully acquired the chain’s parent, US-based NF Roasters. Berjaya Roasters (M) Sdn Bhd, a subsidiary of BFood and BCorp, is the operator for KRR chain of restaurants in Malaysia. KRR is a multi-award winning mid-casual dining restaurant with rotisserie roasted chicken as its main core product complemented by a wide variety of wholesome choices. With 100 restaurants all over Malaysia, KRR has also expanded internationally and has restaurants operating in China, Cambodia, Indonesia, Philippines, Singapore, Bangladesh, Brunei, UAE, USA and India.[/box]


Bila Dah Kahwin, 7 Momen Inilah Yang Akan Buat Kita Rindu Sangat Pada Mak

“Aduh, kenapalah emosional sangat aku hari ni… Asyik teringat dekat Mak je.”
Tak dinafikan bahawa perkahwinan merupakan salah satu hari paling bahagia buat kita. Secara tidak sedar, ia juga bakal menjadi titik tolak terhadap perubahan dalam hidup kita. Layanan daripada pasangan tentunya tak akan sama dengan cara Mak membesarkan kita.

Tak kiralah anak lelaki atau anak perempuan, masing-masing tentu punya hubungan yang istimewa dengan ibu masing-masing. Biasalah kadang-kadang kita tak sependapat dan selalu bertekak. Tapi kadang-kadang kita hanya akan mula ‘terasa’ kehilangan dan rindu pada Mak selepas berkahwin.
7 Momen Yang Akan Buat Kita Rindu Sangat Pada Mak
Inilah 7 momen yang akan buat kita rindu sangat-sangat pada Mak, terutamanya lepas dah berkahwin dan tinggal berasingan.

1. Bila Jatuh Sakit
Bila kita demam, Mak selalu ada masa untuk kita. Mak akan jadi ‘doktor’ pertama kita. Mak akan manjakan kita tak kiralah berapa umur kita.

Mak picit kepala, Mak buatkan bubur, Mak ‘paksa’ kita makan. Mak akan pastikan kita dapat rehat yang secukupnya. Berapa kali Mak masuk bilik nak pastikan kita dah makan ubat. Rasa tenang dan selesa bila dapat tengok muka Mak. Aduh, rindunya…

2. Bila Tengok Drama / Filem
Kalau ada drama atau filem yang bertemakan kasih sayang ibu, hati mesti cepat tersentuh. Cepat-cepat rasa nak telefon Mak.
Ada sesetengah scene tu bukanlah sedih sangat, tapi tak tahulah kenapa air mata meluncur laju je. Ini mesti kes teringat dekat Mak, kan?
Foto Kredit: myteenguide.com
3. Bila ‘Mengidam’
Mengidam ni bukan kes orang mengandung saja. Yang lelaki dan tak mengandung pun mesti pernah rasa teringin sangat nak makan masakan Mak. Kadang-kadang masakan Mak tu memang simple saja. Tapi bila tanya resepi dan masak sendiri, tak pernahnya menjadi!
Teringin punya pasal, sanggup balik hari semata-mata nak makan masakan Mak. Walaupun sekadar makan sardin dan cekodok, rasa seronok sangat. Betullah orang cakap, chef hotel mana pun mesti takkan dapat tandingi kehebatan masakan Mak sendiri.
Foto Kredit: inhilkklik.com
4. Bila Mengandung
Masa mengandung, kebanyakan wanita rasa Mak lebih memahami kepayahan kita berbanding pasangan. Lagipun, Mak kan perempuan. Hati perempuan ni lain sikit.
Bila berbual dengan Mak, sedikit sebanyak segala rasa mual, loya, sakit kaki, sakit belakang, penat semuanya hilang.
Foto Kredit: healthline.com
5. Bila Ada Masalah
Kadang-kadang bila ada masalah dengan bos, bergaduh dengan pasangan, salah faham dengan ibu mertua atau ipar duai, kita rasa sedih. Ada masanya kita terlalu penat, tension atau stres, Mak jugalah yang kita cari. Bukan nak mengadu. Cuma nak meluahkan perasaan dan minta nasihat.
Masa belum kahwin dulu, semuanya kita boleh cerita pada Mak. Tapi sekarang kita mungkin lebih berahsia sebab kononnya berdikari atau nak jaga aib rumahtangga. Yang peliknya, walaupun kita tak beritahu, biasanya Mak dapat agak sendiri!
Foto Kredit: everytinything.com
6. Bila Rasa Sunyi
Hidup selepas berumahtangga biasanya tentulah lebih sibuk. Ada saja perkara yang perlu diselesaikan. Keluar awal pagi, balik lewat malam.
Walaupun kita sibuk, ada masanya tentu akan rasa sunyi. Makan seorang, pandu kereta sendiri, ada momen begini kita akan teringat pada Mak. Apalah yang Mak tengah buat sekarang…
Foto Kredit: stuff.co.nz/
7. Bila Berjaya Dapat Sesuatu Yang Diidamkan
Selain waktu sedih, waktu kita berjaya pun kita akan rindukan Mak. Contohnya bila dapat naik pangkat, bila dapat tawaran sambung belajar ke luar negeri, bila anak-anak dapat keputusan peperiksaan yang baik. Rasa tak sabar nak beritahu Mak.
Maklah yang menjadi penguat semangat kita hingga ke hari ini. Kalau boleh, nak peluk Mak kuat-kuat waktu tu juga!
Foto Kredit: kaskus.co.id
Rindunya Dekat Mak!
Selepas berkahwin, mesti kita akan melalui momen-momen seperti ini. Orang perempuan terutamanya adalah yang paling terasa sebab biasanya mereka ada bonding yang special dengan Mak. Tambahan pula, orang perempuan dah kurang bersosial dan tak banyak kawan lagi selepas berumah tangga.
Sebab itulah walaupun kita dah semakin berjauhan, Mak tetap orang nombor satu yang kita cari.


7 Sebab Orang Perempuan Rasa ‘Sunyi’ Bila Dah Jadi Ibu

“Sejak dah ada anak, ada masanya terasa sunyi betul. Aku sorang je yang rasa macam ni atau perasaan ni memang normal?”
Pada hari pertama bayi dilahirkan, tentulah kebanyakan kita berasa teruja dan begitu gembira dengan kehadiran mereka. Mungkin tak ramai yang menyangka bahawa memikul tanggungjawab sebagai seorang ibu boleh menjadi sebuah pengalaman yang memenatkan.

Setelah beberapa ketika, kita mula berasa ‘sunyi’ dan seolah-olah keseorangan, sedangkan kita sentiasa didampingi oleh anak-anak dan pasangan.
Perasaan ini sebenarnya boleh berlaku pada sesiapa saja. “Ada masanya seorang ibu akan berasa ‘terasing’ daripada dunia luar. Tetapi keadaan ini adalah normal dan hampir semua wanita akan merasakannya setelah menjadi ibu,” ujar Kate Middleton, yang turut mengalaminya semasa membesarkan anak-anak.

7 Sebab Wanita Rasa Sunyi Selepas Menjadi Seorang Ibu
Berikut adalah antara beberapa sebab mengapa kehadiran anak boleh menjadikan anda dilanda kesunyian.

1. Berpantang Adalah Tempoh Yang Mencabar
Cuti bersalin sebenarnya bukan sebuah ‘percutian’. Ia adalah tempoh pemulihan. Mungkin sesetengah ibu bertuah apabila dapat berpantang dalam keadaan yang serba lengkap. Tapi, ramai juga ibu yang terpaksa menguruskan diri sendiri di rumah.
Dengan badan yang sakit-sakit, dengar bayi menangis setiap hari, letih menyusukan bayi, emosi tak stabil dan pilihan makanan pula lebih terhad. Memang boleh terasa sunyi bila duduk di rumah sendirian selama tempoh tersebut.
Foto Kredit: theallineed.com
2. Sering Dilanda Kesibukan
Masa seolah-olah bergerak begitu pantas tanpa kita sedari. Ibulah yang sentiasa berada di sisi bayi sepanjang masa, menyusukan mereka, menjaga keperluan mereka sehinggakan ada yang lupa untuk memenuhi keperluan diri sendiri.
Percaya atau tidak, nak buat perkara harian; makan, buang air, mandi pun terpaksa ditahan-tahan. Belum lagi nak uruskan keperluan rumah tangga; memasak, basuh baju, kemas rumah, dan sebagainya.

3. Kurang Bersosial
Orang kata, perempuan bila dah berkahwin dah tak ada kawan lagi – suami itu sajalah peneman susah senang. Mungkin disebabkan faktor kesibukan atau perubahan gaya hidup, hal ini sedikit sebanyak memang ada benarnya. Ia lebih-lebih lagi dirasakan bila dah ada anak.
Mereka yang bekerja pun kini tidak lagi berpeluang bersosial dengan rakan sekerja selepas waktu kerja ataupun hujung minggu. Tepat pukul 6, kalau boleh terus nak punch card dan balik jumpa anak.
Kita selalu sibuk di rumah sampai lupa ada kawan kita berkahwin, kita tak tahu ada jiran baru berpindah, kita tak tahu apa drama terbaru di TV. Bila dah terlepas perkara-perkara ini, ia akan membuatkan kita rasa semakin terasing.
Foto Kredit: bbc.com
4. Tiada Me Time
Seorang wanita, lebih-lebih lagi seorang surirumah kini menghabiskan kebanyakan masa mereka di rumah. Tiada lagi gurauan dengan rakan-rakan, jarang makan di luar, apatah lagi membeli-belah dengan tenang di pasaraya. Nak buat hobi lain di rumah? Jangan haraplah. Baru nak duduk saja, anak-anak dah datang menerpa.
Kurangnya ‘me time’ ini menjadi punca seseorang berasa letih, tertekan, dan sunyi. Dengan meluangkan sedikit masa bersendirian melakukan apa yang anda suka, sebenarnya ibu akan berasa lebih gembira dan bersemangat apabila bersama dengan anak-anak.
Foto Kredit: lifeasmama.com
5. Jealous Dengan Pasangan
Paling jealous bila anak asyik nak ‘melekat’ dengan ibu, suami pula beri alasan yang dia ‘tak ada susu’ untuk diberi. Tidur malam tak pernah cukup kerana kita terpaksa berjaga untuk menyusukan bayi atau mengepam. Suami pula tidur lena tanpa sedikitpun rasa prihatin. Sedih pun ada bila rasa macam ia tugas kita seorang saja. Bukan nak berharap macam-macam, tapi kalau mereka sekadar temankan kita di sisi – inipun dah lebih daripada cukup.
Tempoh 2 tahun ini tak patut dipandang ringan kerana menyusu badan adalah tugas 24/7 yang tiada langsung hari cuti. Bukan itu saja, ibu juga perlu menahan nafsu daripada makanan / minuman tertentu (bimbang bayi kembung / alahan bila menyusu). Encik Suami, silalah bagi sokongan lebih sikit ya!
Foto Kredit: drchristinahibbert.com
6. Anda Buat Lebih Banyak Keputusan Sendiri
Nak terus menyusu badan atau botol?
Nak hantar anak ke rumah pengasuh atau taska?
Nak bagi bayi makanan dibeli atau masak sendiri?
Barangkali sesetengah lelaki kurang memahami perkara yang bersangkut-paut dengan bayi kerana biasanya ibu akan menghabiskan lebih banyak masa bersama si kecil. Oleh itu, ibu terbiasa membuat banyak keputusan sendiri tanpa melibatkan suami.
Walaupun nampak remeh, tentulah kita akan rasa terbeban bila semua urusan ditetapkan sendiri. Lebih menyedihkan, bila keputusan yang dibuat kurang tepat, kita pula yang akan rasa bersalah tak sudah!
Foto Kredit: hee.nhs.uk
7. Sindrom Supermom
Ini pula satu ‘penyakit’ yang kurang percaya pada orang lain untuk memudahkan urusan mereka, termasuklah pasangan sendiri. Bila pasangan dah bagi peluang kita berehat, kita pula yang tak senang duduk dek kerana risau memikirkan bayi atau kerja-kerja lain yang tergendala.
Kalau boleh, janganlah asyik nak buat semuanya sendiri. Sebenarnya, anda tak perlu buktikan apa-apa untuk menjadi seorang ‘supermom’ kerana setiap ibu adalah istimewa dengan cara mereka yang tersendiri.
Foto Kredit: workingmomagainstguilt.com
Jangan Risau, Ia Adalah Sementara Saja
Dalam tempoh kehadiran bayi, pelbagai perkara dalam hidup kita boleh berubah. Ada yang bertukar kerja, berpindah rumah, bertukar gaya hidup, dan sebagainya. Semua ini berlaku kerana anda berdua telah memiliki prioriti terhadap anak.
Apapun jangan risau kerana semua ini adalah sementara saja. Kita pasti akan merindui zaman ini bila tiba masa anak-anak semakin besar nanti!


Setiap hari ibu ayah semakin sibuk. Kerja di pejabat tak akan pernah habis, dan begitulah juga dengan kerja-kerja di rumah. Dalam sekelip mata, bayi yang baru lahir dah pandai merangkak, berdiri, berjalan, dan akhirnya bercakap.
Tanpa disedari, masa berlalu begitu cepat. Perkara yang kita biasa nikmati bersama anak setiap hari dulu terasa sebagai ‘beban’ apabila kita asyik kekurangan masa. Jadi walau sesibuk mana, fikirkan semula sama ada gajet menjadi penghalang untuk kita meluangkan masa untuk 9 perkara ini dengan anak.

Bila ‘Handphone’ Asyik Di Tangan, 9 Perkara Penting Ini Semakin Terasa Remeh
1. Tatap Wajah Anak Ketika Mereka Tidur
Bila tatap wajah mereka masa tidur, kita mesti teringat balik apa ‘hutang’ kita pada mereka.
Yang pasti, kita akan teringat muka mereka semasa bayi. Rasa macam cepat sangat masa berlalu!

Tapi kalau asyik sibuk dengan handphone, manalah ada masa lagi untuk memikirkan semua ini, bukan?

2. Bermain & Bergurau Dengan Anak
Makin kerap kita melayari laman sosial, makin cemburu kita melihat kehidupan orang lain. Makin pening kepala memikirkan masalah kewangan. Makin bertimbun pula kerja rumah yang sememangnya tak pernah habis.
Sementara anak masih kecil, ‘join’lah mereka bermain dengan bersemangat. Geleteklah mereka, ‘terbangkan’ mereka ke angkasa.  Nyanyi kuat-kuat, menari lagu kanak-kanak kegemaran mereka. Sebenarnya aktiviti ini bukan saja mengeratkan hubungan, tetapi ia juga menghilangkan semua stres. Bila dah besar nanti, mungkin peluang ini takkan datang lagi.
Foto Kredit: parentsavvy.com
3. Peluk & Cium Anak
Pelukan adalah salah satu reaksi biologi yang terindah bagi seorang manusia. Ia dapat meredakan kegelisahan dan menenangkan perasaan. Tanpa sebarang kata-kata, semua kerisauan dalam dada akan semakin reda.
Biasakan memeluk anak dan mencium anak kecil sebagai tanda kasih anda kepadanya. Sentuhan dan kemesraan inilah yang akan membina hubungan anda yang lebih mendalam.
dnatesting.com
4. Jadi Pendengar Nombor Satu Mereka
Sebagai seorang dewasa dan pemimpin dalam rumah, ada masanya kita terlalu bersikap mahu mengarahkan tetapi lupa untuk mendengar keluhan.
Walaupun kita tak dapat memenuhi setiap permintaan anak, ‘acknowledgement’ atau sifat mengambil tahu perasaan mereka adalah penting buat mereka. Jadilah pendengar setia di saat mereka masih mempercayai dan mahu meluahkan perasaan kepada kita.
Kalau mereka dah lebih mempercayai orang lain, susah!
Foto Kredit: babyradio.gr
5. ‘Cepat, cepat, cepat!’
Bila asyik dengan gajet, kita seolah-olah asyik tergesa-gesa dan ‘berkira’ masa dengan anak. Tarik nafas. Lihat dan pandang sekeliling. Adakah kerja atau media sosial yang lebih penting berbanding anak?
Misi kita mungkin tidak sama dengan anak. Kita mahu yang terbaik buat mereka, tapi sebenarnya mereka hanya mahu meluangkan masa dengan kita.
Cuba jadualkan waktu lebih awal kalau kita dah ‘masak’ dengan pergerakan mereka yang sedikit perlahan. Janganlah merosakkan masa bersama dengan sikap kita yang asyik mahu cepat, cepat, cepat.
Foto Kredit: rolereboot.org/
6. Cuba Sesuatu Yang Baru Bersama-sama
Kadang-kadang, kita tak perasan yang kita hanya asyik menyuruh anak-anak melakukan sesuatu yang baru. Kita yang dah dewasa ini merasakan yang kita lebih tahu dan dah pernah cuba semuanya.
Kongsi pengalaman dengan anak untuk mencuba sesuatu yang baru seperti memakan makanan yang tak pernah dirasa, bermain permainan mereka, menyanyi di khalayak ramai, atau menghasilkan kraf bersama-sama. Pengalamannya pasti lebih bermakna!

7. Berbalas Nota
Walaupun di era digital, cara old school ini tetap praktikal buat ibu bapa yang sibuk. Selitkan nota istimewa sempena harijadi mereka, dalam bekas makanan, sisipan buku cerita mereka, atau satu puisi yang anda cipta.
Semua nota ini tentu akan membuat anak anda berasa dihargai dan disayangi. Tak mustahil, mereka juga akan menukilkan sesuatu untuk anda.
Foto Kredit: bentoriffic.com
8. Senyum
Apabila kita selalu sibuk dengan tugasan harian, secara tak sengaja muka kita pun asyik berkerut dan kepenatan. Bila nampak anak, senyumlah. Ianya percuma saja.
Tak kira apapun penyebabnya, senyuman anda sangat menceriakan mereka. Wajah inilah yang akan sentiasa berada dalam ingatan dan menjadi kekuatan mereka.
Foto Kredit: image4you.com
9. ‘Personal Time’ Dengan Setiap Anak
Mungkin bagi yang ada anak kecil-kecil, susah sikit nak buat yang ini. Tapi bila anak dah makin besar, ajaklah mereka keluar one-on-one dengan Mama atau Papa.
Tak kiralah ke pasaraya, kedai makan, atau cuma ke kedai runcit. Hubungan akan terasa lebih dekat walaupun dalam tempoh singkat yang diluangkan bersama. Boleh korek dan luahkan banyak ‘rahsia’ sepanjang perjalanan tau!

Anak-anak Membesar Dalam Sekelip Mata!
Membesarkan anak memang bukan perkara yang mudah. Jika kita tidak cuba melihat yang indah-indah, mungkin kita hanya akan merasai keletihan dan kerisauan.
Jadi, beri masa kepada diri sendiri agar kita dapat menghargai detik-detik indah bersama anak-anak selagi mereka masih di depan mata.


‘Fitness Coach’ Ini Kongsi Tips ‘Shopping’ Stok Makanan Sihat, Khas Untuk Yang Sibuk

Mesti ramai tertanya-tanya, bila nak diet ni takkan nak makan sayur dan buah saja. Tak boleh ke makan benda lain? Sebenarnya banyak pilihan makanan yang kita boleh makan, asalkan kita selalu periksa labelnya sebelum membeli.
Begitulah kata Puan Azzatie Intan Suraya yang sudi berkongsikan tips untuk shopping stok makanan sihat di pasar raya. Menurut beliau yang juga seorang ibu merangkap personal trainer dan fitness coach, tips ini adalah sebahagian daripada groceries shopping lesson untuk support group meal plan yang dikendalikannya.

Mari kita tengok perkongsian beliau selengkapnya di bawah ini. Mudah-mudahan dengan perkongsian ini, lebih ramai yang dapat memilih makanan sihat dalam hidangan harian.
Tips Shopping Stok Makanan Sihat & Sesuai Untuk Diet
Ramai tak sangka sebenarnya banyak makanan yang boleh makan walaupun kita tengah diet. Barang-barang ini pun tak susah nak dapat. Ada di Tesco, Village Grocer, Jucso, Cold Storage, Aeon Big, Giant dan kebanyakan pasar raya besar. Saya saja pilih Tesco sebab banyak tempat boleh jumpa Tesco. Jadi, tak ada alasan untuk tak jumpa pilihan alternatif dalam healthy eating ini.

Kebanyakan barang yang digunakan dalam senarai ini saya gunakan untuk sediakan hidangan sarapan, makan tengah hari, makan malam serta snek. Apapun, sayur dan buah-buahan segar adalah pilihan yang paling utama, lagi raw lagi bagus ya!

1. Bahan Tenusu
Kalau nak cari keju, boleh pilih jenis slim cheese sebab 1 keping cuma 43kcal berbanding 99kcal bagi keju cheddar biasa.
Bagi yang suka yogurt, carilah natural yogurt atau Greek yogurt untuk breakfast parfait atau sebagai snek. Yang penting, elakkan yogurt berperisa yang manis.
Susu pun sama, pilihlah susu segar kalau nak buat overnight oat atau sekadar untuk snacking.

2. Bahan Perapan / Sos / Salad Dressing
Saya suka pilih sos hoisin, plum sauce dan Kicap Enaq sebab ianya non-GMO sebagai bahan perapan.
Kemudian, boleh beli parsley, rosemary, oregano flakes, cajun, paprika, mustard dan chilli powder untuk menambahkan lagi perisa.

Kalau nak pilih sos cili, boleh pilih Lingham. Sos cili Lingham ada 3 jenis iaitu Sweet & Spicy, Thai dan Sriracha. Yang Sriracha tu rasanya cuma 19kcal per tablespoon. Tapi jenis ni agak susah nak jumpa.

Salad dressing ni memang boleh buat sendiri guna lemon, minyak zaitun, lada sulah, mixed herb dan lain-lain. Tapi ini saya bagi cadangan untuk memudahkan sesiapa yang selalu kesuntukan masa. Setakat ini yang saya jumpa, salad dressing jenis ini paling kurang kalori. Kalau 1 tablespoon (tbs) cuma 20kcal.

Mayonis pula jenis Kewpie Half. 1 tbs cuma 54kcal. Berbanding mayonis biasa 1 tbs 90kcal.

Sebagai pengganti gula, boleh cari molasses atau raw sugar cane.
Kalau sebelum ini biasa guna garam halus, boleh gantikan dengan Himalayan rock salt.

Boleh gunakan madu juga sebagai pemanis semulajadi. Pilih jenis raw honey.

3. Roti & Jem
Untuk pilihan roti, selalunya saya beli Roti Gardenia jenis Canadian Wheat. GI Value (Glysemic Index) pun paling rendah. Kalau tak ada, wholemeal bread pun dah cukup baik.

Kalau tak ada Canadian Wheat, biasanya saya akan ambil jenis Sommerset macam dalam gambar di bawah ini.

Bagi penggemar wraps, always go for 6 Grains Wrap. 1 keping cuma 143kcal.

Contoh jem yang baik lebih banyak perasa buah. Contohnya jem St Dalfour, ada banyak perisa. Kalau tengok di labelnya ada tertulis yang ia sesuai untuk pesakit diabetes.

Saya guna jenis ini. 100% strawberi dan sugar free.

Banyak juga pilihan untuk natural peanut butter. Kena rajin periksa label untuk semak kandungan minyak, garam, gula, dan kalorinya.

4. Makanan Dalam Tin
Untuk sumber protein segera, boleh makan Tuna Chunks In Water. Kurang lemak dan kurang garam berbanding jenis yang lain. Buat sandwich tuna tetap sedap.

Antara contoh baked beans yang tidak mengandungi gula tambahan.

5. Biskut
Ada banyak contoh biskut untuk snacking.
Contohnya Multigrain Crackers jenama Tesco ini kalau 6 keping baru 143kcal. Saiz besar dan sangat mengenyangkan.

Ramai fitness coaches suka makan Weet-Bix ni sebagai snek. Kenyang dan sedap.

Tesco Wheat Crackers ni 6 keping baru 139 kcal.

Jenis ini pun OK.

6. Oat
Organic rolled oat jenama kegemaran saya Love Earth, 4tbs 90kcal. Rendam dalam susu atau yogurt untuk buat overnight oat.
Boleh juga masak untuk buat bubur atau pancake.

7. Kopi / Teh
Kopi jenis ini antara yang paling rendah kalori. 1 sachet cuma 7kcal.

8. Minyak Masak
Minyak jenis macam ni saya guna untuk stir fry.
Kalau ada yang tanya, saya tak makan deep fry. Saya cuma makan air fry, jadi tak pakai banyak minyak. Rasanya tetap sedap.

9. Beras
Beras parboiled maksudnya partially boiled. Berbanding beras putih biasa, beras parboiled mengandungi dua kali ganda lebih banyak fiber banding beras biasa. Kadar GI pun sangat rendah berbanding beras putih biasa.

10. Frozen Food
Kadang-kadang tak ada masa, mesti nak simpan juga sikit stok frozen food kan. Nak cepat pun, boleh pilih yang sihat.
Contohnya wholemeal pau ini sebiji cuma 150kcal.

Yang macam ini pun best untuk buat sandwich. Tanpa lemak.

Sesekali nak makan roti canai atau paratha. Boleh ambil dengan 2 tbs homecooked kari. Pilih yang jenis whole meal.

Ini pula favourite saya, Edamame. Pengganti telur sabab saya tak suka telur. Kacang edamame ni mengandungi sumber protein, kalsium dan zat besi yang baik. 1 paket begini boleh bahagikan untuk 5 kali makan.
Boleh cari dekat area sweet corn, sweet peas. Nanti adalah terselit Edamame ni.

11. Snek
Macam biasalah, antara pilihan fitbar, muesli, granola untuk fast breakfast.

Sesekali sweet cravings tak salah pun nak makan coklat. Pilihlah dark chocolate macam ni. Tak ada gula tambahan.

Yang Penting, Periksa Label
Sememangnya makanan homemade dan segar adalah pilihan yang terbaik. Tapi tak semua orang ada masa untuk sediakannya setiap hari. Jadi dengan contoh dan tips ini, diharapkan dapat membantu mereka yang nak makan sihat tapi selalu kesuntukan masa untuk menyediakan homemade food. Jadi, tak ada alasan lagi untuk teruskan diet atau makan secara sihat.
Yang penting, kena rajinkan diri untuk periksa label supaya dapat buat pilihan yang baik. Macam-macam boleh makan sebenarnya, cuma kenalah bersederhana dalam menjaga kuantitinya.
OK selamat shopping!

* Tips ini dikongsikan oleh Puan Azzatie Intan Suraya. Ia telah disunting dan diterbitkan dengan kebenaran. Untuk lebih banyak tips diet dan pemakanan sihat, boleh follow beliau di SINI.


Ini Cadangan Waktu Perjalanan Lebuhraya Utara-Selatan Sempena Cuti Krismas, Elak Sesak

Sempena cuti Perayaan Krismas & Tahun Baharu bermula 23 Disember 2022 hingga 2 Januari 2023, Lebuhraya PLUS mengeluarkan jadual Cadangan Waktu Perjalanan (TTA). Di bawah merupakan cadangan waktu untuk anda rancang perjalanan sebelum bergerak pulang ke kampung masing-masing. Pandu cermat, jiwa selamat.
Baca juga: Apa Perlu Buat Jika Anak Lemas? Ini 6 Langkah Kecemasan Mak Ayah Kena Tahu

INI CADANGAN WAKTU PERJALANAN LEBUHRAYA UTARA-SELATAN CUTI KRISMAS

TTA dikeluarkan berdasarkan data trafik sebagai panduan serta membantu pengguna lebuh raya menikmati pengalaman perjalanan yang lebih terurus dalam tempoh perayaan akan datang.

Ia bermatlamat untuk mengagihkan trafik dan mengelakkan kenderaan daripada memasuki lebuh raya secara serentak dan terkumpul di laluan-laluan utama lebuh raya, plaza tol dan kawasan rehat, sekaligus mengurangkan kesesakan.

Sekiranya perjalanan ke Perlis, Kedah, Pulau Pinang, Perak (Utara) dan Johor bermula 23 Disember, anda disarankan untuk memulakan perjalanan sebelum jam 10.00 pagi. Manakala 12.00 tengahari – 4.00 petang untuk ke negeri lain. Perjalanan kembali ke Lembah Klang di sarankan bergerak sebelum jam 10.00 pagi untuk semua negeri.
Pelanggan lebuh raya turut disarankan menggunakan aplikasi yang lain seperti Waze dan Google Maps ketika perjalanan. Pelanggan juga dinasihatkan supaya masuk dan keluar dari lebuh raya menggunakan mod pembayaran yang sama dan menghubungi talian PLUSLine 1800-88-0000, jika berlaku kecemasan dan mahu mendapatkan bantuan di lebuh raya.
Sumber: PLUS Malaysia Berhad


Cadangan Waktu Perjalanan Perayaan Tahun Baharu Cina, Rancang Jadual Barulah Tak Sesak

Sempena Cuti Perayaan Tahun Baharu Cina, PLUS Malaysia Berhad (PLUS) mengeluarkan jadual cadangan waktu perjalanan untuk pengguna Lebuhraya Utara Selatan dari Lembah Klang yang ingin menghala ke Perlis, Kedah, Pulau Pinang, Utara Perak, Johor dan lain-lain negeri.
Sekiranya anda ingin memulakan perjalanan keluar dari Lembah Klang di antara 19 Januari hingga 22 Januari ini dinasihatkan supaya memasuki Lebuhraya Utara-Selatan sebelum jam 9:00 pagi untuk mengelakkan kesesakan lalu lintas.

Baca juga: Sempena Perayaan Tahun Baharu Cina, Ini 3 Kategori Kenderaan Dilarang Atas Jalan Raya
CADANGAN WAKTU PERJALANAN PERAYAAN TAHUN BAHARU CINA

Menurut Ketua Pegawai Operasi PLUS, Datuk Zakaria Ahmad Zabidi, Jadual Cadangan Waktu Perjalanan (TTA) ini berperanan untuk mengelakkan kenderaan ke pelbagai destinasi bertemu di lokasi-lokasi ‘hot spot’ tertentu di lebuh raya dan terperangkap di dalam kesesakan.

Berdasarkan jadual tersebut, pengguna jalan raya yang ingin menghala ke destinasi lain dari Lembah Klang boleh memasuki  yang menghala ke destinasi-destinasi lain yang lebih hampir dengan Lembah Klang dinasihatkan mula memasuki Lebuhraya Utara-Selatan di antara jam 12 tengah hari hingga 4 petang.

Bagi perjalanan kembali ke Lembah Klang dari Perlis, Kedah, Pulau Pinang, Utara Perak, Johor dan lain-lain negeri dinasihatkan bermula sebelum jam 9:00 pagi.
Pastikan servis kenderaan anda dan sekiranya anda masuk dari plaza tol menggunakan lorong RFID, anda juga mestilah keluar menggunakan lorong RFID. Pandu cermat, jiwa selamat.
Sumber: PLUS Malaysia Berhad


Cantik Dipandang Tapi Boleh Bawa Maut, Doktor Kongsi Bahaya Sabun & Losyen Bau Makanan

Pilihan sabun yang berwarna-warni dan berbentuk seperti manisan atau makanan serta item penjagaan badan yang berbau buah-buahan kini semakin menjadi pilihan pengguna. Meskipun cantik dipandang dan berbau semerbak apabila dihidu namun ia mendatangkan kekeliruan kepada sesetengah orang terutamanya warga tua dan kanak-kanak sehinggakan ada yang menyangkakan ia makanan sebenar dan memakannya. Berikut perkongsian Dr. Kamarul Ariffin mengenai kes keracunan dialami pesakit.

Mohon berhati-hati bila beli sabun atau losyen yang berbau seperti makanan, contohnya: coklat, mentega, buah-buahan dan sebagainya. Dalam minggu ni sahaja saya dah lihat 2 kes termakan bahan-bahan ni.
KES 1

Seorang warga emas yang termakan sabun yang mempunyai bentuk seperti jeli kering dan berbau seperti buah-buahan. Selepas termakan (telan) baru dia perasan itu bukan makanan. Selepas beberapa minit, dia mengadu lidahnya terasa panas, disusuli dengan ke tidak selesa pada perut. Kemudian minta ahli keluarga untuk ke klinik bagi dapatkan rawatan.

Jika pek sabun ada gambar buah, bentuk dan bau pun seperti makanan,memang mudah tersalah. Lagi-lagi kalau labelnya dalam Bahasa Inggeris, tulisan kecil, dan disimpan di tempat tidak sesuai.
KES 2

Seorang ibu masuk ke bilik dan lihat anaknya yang berusia 3 tahun sedang memegang losyen pelembap tubuh, dan isinya ada dalam mulut anaknya serta lantai. Tak pasti berapa banyak diminum. Beberapa minit kemudian kanak-kanak itu mengalami muntah-muntah, dan disusuli dengan cirit-birit sejam kemudian. Kanak-kanak itu di bawa ke klinik kerana kelihatan sangat lemah. Kanak-kanak tak pandai baca, maka mereka bergantung kepada bau dan warna untuk mengenal pasti sesuatu. Losyen itu berwarna koko pucat dan berbau seperti susu berperisa coklat.
Kebanyakan sabun dan losyen mempunyai ketoksikan yang rendah, tetapi boleh mengakibatkan simptom ketidak-selesaan pada lidah serta perut, muntah-muntah, dan cirit-birit. Peluntur pula lazimnya mempunyai ketoksikan yang tinggi, dan boleh menyebabkan muntah dan najis berdarah, sakit, sawan, tekanan darah rendah, pengsan, dan kematian.
Jika tertelan bahan-bahan ni, tak usah paksa muntahkan kerana ia boleh akibatkan komplikasi lain. Bawa terus jumpa doktor. Lebih elok bawa sekali pek atau botol bahan tersebut. Jika beli sabun atau losyen berperisa dan berciri seperti seperti makanan, pastikan disimpan di tempat sesuai dan tidak boleh dicapai oleh kanak-kanak, atau tempat bertutup yang boleh dikunci.
Sumber : Dr. Kamarul Ariffin


Cantik Luar, Cantik Dalam – Haus Cosmetics Perkenal Beaubright, Formulasi Dari Switzerland

Memiliki wajah yang cantik sememangnya menjadi idaman ramai orang. Bukan sahaja wanita, malah lelaki juga menginginkan paras rupa yang menawan. Jika penampilan terjaga, pastinya keyakinan diri itu lebih tinggi bukan?
Tahukah anda? Kecantikan bukan la dilihat dari luaran, tetapi juga dalaman. Kali ini kami mahu kongsikan sesuatu yang pasti buatkan anda teruja untuk menjaga penampilan diri selepas ini.

Haus Cosmetics perkenalkan produk baru, Beaubright, formulasi dari Switzerland

Surprise! Baru-baru ini, jenama kosmetik halal tempatan, Haus Cosmetics memperkenalkan produk terbaharunya, Beaubright yang diformulasikan bersama teknologi dari Switzerland. Sambutan yang hangat!

Apa sebenarnya Beaubright ini? Sampaikan ramai yang puas hati setelah menggunakannya. Orang kata, tak kenal maka tak cinta. Mari kita tengok!
Beaubright menghasilkan kulit yang kelihatan awet muda

Buat pengetahuan anda semua, Beaubright adalah suplemen kecantikan yang dirumus khas bagi mencerahkan dan menjadikan kulit kelihatan awet muda.
Ditampilkan dua jenis produk iaitu BeauBright Jelly dan Brightening Retinol Cica Serum, produk ini turut mendapat pengiktirafan GMP. Hasil yang mengejutkan, kulit menjadi cerah dan sihat!

Beaubright dirumus khas dengan bahan seperti ekstrak campuran beri, Dracobelle™, Hithion™, vitamin A, B, D dan asid folik serta campuran sumber mineral seperti kalsium dan magnesium. Tona kulit lebih sekata, terserlah keremajaan dan kulit lebih terhidrat.
Ramai yang cukup berpuas hati dengan Beaubright kerana rasa campuran beri seperti strawberi, beri biru, anggur hitam dan bearberry. Selain itu, ia mudah digunakan dan disahkan halal.
Sebenarnya ada rahsia hebat di sebalik penghasilan Beaubright ini. Mahu tahu apa dia?
Kerjasama hebat antara Pengasas dan Pengarah Haus Cosmetics, Puan Eiyma Jalil dari Malaysia dan Pengasas Mibelle Biochemistry, Dr. Fred Zulli dari Switzerland

Siapa sangka? Terhasilnya Beaubright sebenarnya atas kerjasama dua insan dari negara yang berbeza. Terkejut betul!
Suplemen dengan formulasi unik ini adalah hasil kolaborasi Pengasas dan Pengarah Haus Cosmetics, Puan Eiyma Jalil bersama seorang saintis dari Switzerland yang merupakan Pengasas Mibelle Biochemistry, Dr Fred Zulli.

Beaubright diperkaya dengan bahan hithion sebagai ejen pencerahan serta dracobelle. Oleh itu, kulit akan menjadi lembap dan penghalang kulit juga diperkuat.
Melalui teknologi dari Switzerland, Beaubright dapat meningkatkan kesihatan kulit dari dalam sekali gus mempercepatkan kecerahan kulit. Bersama Beaubright, kulit tampil lebih berseri yang luar biasa!
Paling mengejutkan, ada seorang artis terkenal turut hadir di majlis pelancaran Beaubright. Siapa agaknya?
Penyanyi lagu tema Haus Cosmetics, Marsha Milan turut hadir!

Wah, ada Marsha Milan! Tahu tak? Marsha Milan adalah penyanyi lagu tema Haus Cosmetics. Kami berpeluang menyaksikan persembahan hebat dari Marsha sewaktu majlis pelancaran Beaubright. Memang terbaik!
Bersama Beaubright, anda akan lebih ‘Cantik Luar, Cantik Dalam’ selepas ini. Kongsikan keistimewaannya kepada keluarga dan rakan-rakan anda juga ya.
Jika anda mahukan info lebih lanjut, anda boleh klik mana-mana link di bawah. Jangan lupa like dan follow media sosial Haus Cosmetics untuk ketahui perkembangan terkini mereka!

Laman web: https://hauscosmetics.com
Facebook: Haus Cosmetics
Instagram: hauscosmetics
Tiktok: hauscosmeticsmalaysia


Cantiknya, Macam Tembikai Betul! Ini Resepi Puding Tembikai Wajib Kena Cuba

Lambakan resepi yang dikongsi pada waktu sekarang jika dikumpul anda semua sudah boleh menghasilkan satu buku lengkap resepi dari resepi pembuka selera sehingga lah pencuci mulut. Pelbagai resepi yang dikongsi tidak kira waktu dan tidak kira tempat. Ada juga yang menggunakan video sebagai medium untuk berkongsi resepi.
Pengguna laman facebook, Mas Cotek juga sering berkongsi pelbagai resepi. Tetapi antara resepi yang menarik perhatian adalah puding tembikai yang dikongsinya. Sekali imbas kita tengok macam tembikai betul bentuknya. Menu yang sesuai untuk minum petang ini boleh dicuba oleh semua orang dan bagi penggemar puding, ini antara resepi yang anda patut cuba!

Resepi Puding Tembikai

BAHAN A

1 paket serbuk agar² (10gm)

4 cawan air
BAHAN B (diblend)
3 keping roti putih gardenia
1 biji telur
1/4 cawan gula
1/2 cawan susu pekat
2 sdb mentega/margerin
1 tin susu cair
1 sdt esen vanilla
1/2 sdt perisa rose golden lion + 1/2 sdt bright red
1/2 sdt pewarna hijau tua + 1 sdt pewarna hijau apple star brand

BAHAN LAIN (biji² tembikai)
Cincau
Bijan hitam
Selasih
Coklat chip
Coklat rice
Terpulang nak masukkan ye
Cara Cara Penyediaan Puding

– Masak bahan A sehingga larut
– Perlahankan api
– Masukkan pula bahan blend dan kacau sebati
– Dengan menggunakan api perlahan masak sehingga adunan mendidih/naik wap
– Tutup api
Untuk loyang 8×8

– Ambil 1 cawan adunan puding diwarnakan hijau
– Tuang ke dalam loyang/sejukkan
– Cakar dgn garpu permukaan puding
– Ambil 3/4 cawan adunan puding iaitu warna asal tuang ke atas lapisan hijau sejukkan
– Cakar juga permukaan puding
– Adunan selebihnya diwarnakan merah masukkan cincau atau bijan hitam (terpulang)
– Tuang merah ke atas lapisan asal kemudian sejukkan
– Siap/sedia dihidangkan
Untuk loyang segi 3 (Loyang Segi 3 ni ada jual di bakery)

– Tuang merah, warna asal dan akhir sekali hijau
Ikut langkah2 yg sama
**disini ada kesilapan sedikit
Lapisan tgh opah tu sepatutnya nipis sedikit dari lapisan hijau..
Opah dh silap tuang. Hijau tebal baru cantik,. bg mata opah le..kome pandai2 lah ye
Itu dia resepi yang menyelerakan dan menyejukkan tekak anda ketika minum petang. Selamat mencuba!
Sumber : Mas Cotek


Bukan Hanya Cakap ‘Tolong’ & ‘Terima Kasih’. Ini 7 Cara Ajar Anak Tentang Adab

“Zikri, sini salam dengan Uncle… Tengok Uncle bagi apa tu. Cakap terima kasih ya. Pandai anak Babah.”
Sejak kecil lagi, anak-anak sudah boleh meniru perbuatan ibu bapa. Sungguhpun mereka belum dapat membezakan perkara yang baik dan buruk dengan jelas seperti orang dewasa, namun mereka  boleh diajarkan tentang adab sesuai usia. Malah, adab amat penting untuk membina sahsiah diri anak-anak serta membantu membentuk karakter mereka.

Jadi, jangan pandang ringan tentang adab dan praktikkannya dalam kehidupan harian bersama si kecil melalui tips ini.
7 Cara Efektif Mendidik Anak Tentang Adab
1. Ajarkan Tentang Empati
Perkara pertama yang perlu difahami semasa mengajarkan tentang adab adalah sifat empati. Menurut sebuah artikel melalui Parenting Science, empati adalah satu bentuk kemahiran yang melibatkan 3 komponen utama, iaitu:

kebolehan mengenal perasaan diri sendiri
kemampuan memahami perasaan orang lain
kemahiran menentukan respon terbaik terhadap emosi tersebut

Kesemua komponen ini nampak seperti sesuatu yang mudah difahami dan bersifat semulajadi. Tapi hakikatnya, ia tidak semudah itu bagi seorang anak kecil. Contohnya, jika seorang anak kecil mengadu sakit perut – mungkin ada kawannya yang mentertawakannya, melarikan diri daripadanya, terus bermain tanpa mempedulikannya, atau ada juga yang datang menumbuk perutnya. Ini semua bergantung kepada respon empati yang mereka rasai.

Empati ini boleh mula diajarkan sejak mereka lahir lagi – cara kita merespon terhadap tangisan mereka, tantrum, atau komunikasi harian amat memainkan peranan terhadap cara mereka mempelajari kemahiran ini.
Foto Kredit: readbrightly.com
2. Bercakap Tentang Perasaan
“Mama, tengok Makcik gemuk tu. Kelakar, kan?”
Kalau kenyataan ini disebutkan oleh seorang anak yang berusia 3-4 tahun, jangan terus memarahi mereka di hadapan orang ramai. Sebaliknya, bawa anak ke sebuah sudut dan bincangkannya secepat mungkin supaya anak tidak lupa. Beritahu si anak bahawa kenyataan tersebut akan membuat wanita itu berasa sedih. Tanyakan kepada anak sama ada mereka juga pernah berasa terkilan terhadap sesuatu yang diperkatakan oleh seseorang.
Perkenalkan anak tentang perasaan yang pelbagai – bukan sekadar gembira dan sedih saja. tetapi juga emosi yang lebih kompleks seperti kecewa, malu, bingung, bahagia, keliru, dan sebagainya. Ia boleh dilakukan melalui perbualan, sambil menonton kartun, atau dengan membaca buku bersama. Antara contoh buku yang dicadangkan adalah:

Baby Faces oleh Margaret Miller
The Great Big Book of Feelings oleh Mary Hoffman
Grumpy Bird oleh Jeremy Tankard
Glad Monster, Sad Monster oleh Ed Emberley dan Anne Miranda
When Sophie Gets Angry – Really, Really Angry oleh Molly Bang

3. Menjadi Contoh Terbaik
Menurut Psych Central, seorang kanak-kanak banyak mencontohi perbuatan orang lain, terutamanya ibu bapa. Hanya apabila seorang kanak-kanak mencecah usia 5 tahun, mereka akan mula menyedari tentang perasaan dan tindak-tanduknya yang mungkin boleh memberi kesan kepada individu lain.
Oleh itu, berhati-hatilah dalam setiap tindakan kerana ia sentiasa diperhatikan oleh anak-anak. Sekalipun mereka belum boleh menilai baik dan buruknya, ketahuilah bahawa mereka mudah terikut-ikut dengan perangai kita.
Foto Kredit: huffingtonpost.com
4. Tegur Dengan ‘Beradab’
Dr Sears, seorang ahli paediatrik menjelaskan bahawa apabila menegur anak, pastikan kita juga tidak lupa adabnya. Cara yang baik adalah dengan mengawal intonasi suara, mendapatkan ‘eye contact’, dan tegurlah dengan lembut. Boleh juga meletakkan tangan pada bahu si anak, mengusap kepala, atau apa saja perbuatan yang menunjukkan anda benar-benar mengambil berat.
Dengan adab yang kita tunjukkan ini, anak-anak akan mendapat mesej bahawa kita menghargai mereka dan kita mahu membetulkan mereka kerana kita sayangkan mereka. Kita mahu anak-anak menjadi anak yang bertanggungjawab dan seorang yang boleh diharapkan. Jika kita menegur mereka dalam keadaan marah-marah dan menengking, ia bertentangan dengan adab yang diajarkan. Malahan, si anak mungkin hanya akan mengikut nasihat kita kerana takutkan kita.
Foto Kredit: kidspot.com.au
5. Memuji ‘Di Belakang’ Anak
Sekiranya anak melakukan sesuatu perkara yang baik, pujilah mereka di depan pasangan. Cakap dengan pasangan seolah-olah anda tidak tahu anak anda berada di situ. Hati siapa yang tak berbunga apabila ‘terdengar’ seseorang memuji kita di belakangnya, bukan? Ini adalah salah satu teknik memuji anak yang berkesan, lebih-lebih lagi apabila mereka berjaya mengaplikasikan adab yang telah diajarkan.
Secara tidak langsung, pakar berpendapat proses ini membantu anak-anak untuk mempercepatkan proses pembelajarannya. Ia menggalakkan kelakuan baik dan memberi mesej kepada si anak bahawa anda sentiasa mahukan mereka berkelakuan baik di mana-mana saja mereka berada.
Foto Kredit: nj.com
6. Elak Ganjaran Mahupun Hukuman
Secara semulajadinya, anak kecil boleh berkelakuan baik dan bijak menunjukkan rasa simpati. Namun, eksperimen sosial menunjukkan anak kecil akan kurang berbuat demikian sekiranya mereka sentiasa diupah dengan ganjaran berbentuk material.
Sebuah lagi kajian mendapati bahawa anak kecil mampu memiliki kemahiran untuk menilai baik dan buruk sesuatu perkara dengan lebih baik sekiranya mereka dibesarkan dengan disiplin yang konsisten, tegas, tapi bukannya melampau. Apabila mereka sentiasa dihukum dengan berat, pembentukan moral dan rasional tidak dapat berkembang dalam diri mereka secara optimum.
Foto Kredit: thetimes.co.uk
7. Konsisten
Akhir sekali, jangan sekadar menunggu di khalayak ramai untuk menjaga adab. Sebaliknya, ibu bapa mesti konsisten dalam mempraktikkannya di rumah supaya ia terbiasa dan menjadi tabiat.
Pada awalnya mungkin susah, tapi lama-kelamaan, anak akan terbiasa dan tak perlu disuruh lagi.

Kawalan Emosi Yang Baik Membantu Anak Menghadapi Situasi Sukar
Adab yang diajarkan kepada anak bukan saja membantu mereka membawa diri di hadapan orang ramai, tetapi ia sebenarnya sebuah mekanisme yang turut membantu anak kecil menguruskan emosi. Dengan kemahiran ini, mereka lebih berupaya menghadapi situasi yang sukar dengan lebih efisyen.


Lakukan 8 Perkara Ini Jika Mahu Anak Petah Bercakap!

“Anak Mira tu baru umur setahun lebih tapi petah betul bercakap! Anak aku dah masuk 2 tahun tapi masih tak sepetah anak dia. Apa agaknya cara ajar anak bercakap cepat ya?”
Apabila melihat anak jiran, kawan-kawan atau saudara mara yang sudah petah berkata-kata tidak sepadan dengan umurnya, kadang kala terdetik dalam fikiran ibu bapa bagaimana anak sekecil ini sudah mampu bertutur sebegitu. Lebih-lebih lagi apabila anak kita seringkali dibandingkan dengan anak orang lain bahawa anak kita lewat bercakap.

Foto Kredit: praxisvita.de
8 Cara Ajar Anak Bercakap Dengan Mudah. Barulah Petah!
Bagi anak yang normal, yang mana mereka tidak tergolong dalam kumpulan anak-anak yang mempunyai masalah seperti autisme atau disleksia dan sebagainya, berikut merupakan cara ajar anak bercakap yang boleh dipraktikkan oleh ibu bapa.

1. Mulakan Seawal Bayi
Berbuallah dengan bayi seawal usia mereka. Amalkan untuk memberitahu bayi perkara yang sedang kita lakukan sepanjang hari semasa mereka berada bersama kita.

Mungkin ada yang kata “Ala, baby mana faham apa yang kita cakap pun, buat penat je borak dengan dia”.
Kita sebagai ibu bapa usah sesekali memandang rendah terhadap bayi. Walaupun mereka baru sahaja dilahirkan dan dunia ini sangat baru bagi mereka, namun ketahuilah bahawa otak bayi ibarat span.
Tuhan mencipta otak bayi ini sangat hebat yang mana mereka sangat mudah menangkap dan mengingat setiap perkara yang berlaku di sekelilingnya. Sel-sel otak yang sedang berhubung dan berkembang pesat setiap hari mampu menyerap apa sahaja yang dilihat dan didengarinya.
Ianya akan tersimpan di dalam minda bawah sedar mereka dan apabila tiba masanya nanti, jangan terkejut apabila mereka mula menggunakan perkataan-perkataan tersebut!
Foto Kredit: grandparents.com

2. Gunakan Bahasa Yang Betul
Sentiasa gunakan bahasa yang betul apabila bertutur dengan anak. Elakkan bercakap pelat kerana anak begitu mudah mengikut apa yang kita ucapkan. Sekiranya kita bercakap pelat dengan anak, adalah tidak mustahil anak akan mengikut cara dan gaya pelat kita itu nanti.
Apabila anak sudah mula bercakap pelat, ianya mungkin lebih sukar bagi kita kerana kita perlu memberitahu anak untuk memperbaiki setiap patah perkataan yang kurang tepat sebutannya itu.
Terpulang sama ada kita mahu menggunakan bahasa Melayu atau bahasa Inggeris atau mungkin kedua-duanya sekali secara serentak sebagai medium komunikasi dengan anak.
Pilihan berada di tangan masing-masing bergantung kepada penerimaan anak dan cara kita sebagai ibu bapa ketika berinteraksi dengan anak. Yang penting, gunakan bahasa yang betul agar perkembangan bahasa anak berada pada tahap yang baik dan memuaskan.
Foto Kredit: happymomdirectory.com
3. Respon & Ulang
Komunikasi yang berkesan melibatkan komunikasi dua hala antara ibu bapa dan anak-anak. Selepas anak bercakap, ulang semula perkataan atau perkara yang diucapnya sebagai tanda peneguhan dan kita memahami percakapannya. Dengan cara ini, ianya akan menjadikan anak lebih teruja dan lebih bersemangat untuk bercakap dengan kita setiap hari kerana kita memahami apa yang diperkatakannya.
Dalam memberikan maklumbalas terhadap perkara yang diucap oleh anak, amalkan memberi respon yang lebih banyak berbanding perkataan yang disebut oleh anak. Ianya bukan sahaja dapat menambah kosa kata anak, malah dapat meningkatkan lagi ilmu pengetahuannya tentang pelbagai perkara di awal usia.
Walaupun anak hanya menyebut satu patah perkataan, ibu bapa boleh mempraktikkan untuk respon kepada anak lebih daripada satu perkataan tersebut.
Contohnya, sekiranya anak menyebut perkataan “main”, kita respon dengan ayat sebegini, “Adik nak main? Ok jom kita main sama-sama. Adik nak main apa?”. Atau sekiranya anak menyebut perkataan “pokok”, kita boleh memberikan maklumbalas sebegini,“Haa.. Itu pokok.. Daun pokok warna hijau.. Pokok bergoyang ditiup angin..”.
Walaupun kita rasakan seperti rumit untuk mereka memahami perkara-perkara sebegini, usah gusar! Percayalah anak kita dapat menghadamnya dengan baik dan pasti akan mengeluarkan perkataan-perkataan tersebut apabila tiba masanya kelak!
Foto kredit : essentialbaby.com.au
4. Pelbagaikan Kaedah Bermain
Anak-anak belajar dengan cara bermain. Walau bagaimanapun, ini tidak bermakna kita hanya boleh berkomunikasi dengan mereka melalui permainan sedia ada sahaja.
Terdapat pelbagai kaedah untuk bermain dengan anak-anak termasuk dengan menggunakan barangan yang tidak merbahaya di rumah sebagai bahan permainan seperti mangkuk plastik, periuk, cawan plastik dan banyak lagi. Dengan cara ajar anak bercakap yang unik ini, anak dapat mengenali nama dan sifat pelbagai benda di sekelilingnya sekaligus membantu proses perkembangan bahasa anak-anak.
Ibu bapa juga boleh menjadi kreatif dengan mengajak anak membuat permainan sendiri dengan menggunakan barang-barang terpakai. Sebagai contoh, gunakan kotak terpakai untuk membuat rumah, kenderaan, pakaian, dapur memasak, mesin basuh, dan bermacam-macam lagi.
Berbual sambil membuat permainan tersebut bersama-sama bukan sahaja dapat merapatkan lagi hubungan ibu bapa dan anak, malah dapat meningkatkan kosa kata mereka dengan pelbagai perkataan baru terutamanya kata kerja (menggunting, tekan, tarik, tolak, tampal) dan kata sifat (kecil, panjang, pendek).
Selain itu, lakukan aktiviti bermain sambil menyanyi kerana ia sememangnya sesuatu menyeronokkan! Anak-anak boleh mempelajari banyak perkataan baru melalui lirik lagu yang dinyanyikan.
Foto kredit : 30secondmom.com
5. Letak Permainan Di Tempat Strategik
Ya, benar sekiranya kita menyimpan permainan anak di tempat yang rendah akan memudahkan anak untuk mengambil permainan tersebut untuk bermain.
Walau bagaimanapun, dengan cara meletak permainan mereka di tempat yang strategik yang mana ianya dapat dilihat tetapi tidak dapat dicapai oleh anak, ianya dapat mendorong anak untuk bertutur. Ini kerana, sekiranya anak ingin bermain dengan permainan tersebut, mereka pasti akan meminta bantuan ibu bapa mengambil permainan tersebut untuk mereka.
Dengan cara ini, secara tidak langsung ianya dapat menggalakkan anak untuk bercakap tanpa sebarang paksaan.
Foto kredit : kranjang.com
6. Hadkan Gajet
Di zaman teknologi yang serba moden ini, kita semua tidak boleh lari daripada penggunaan gajet terutamanya telefon bimbit dan televisyen. Tidak dinafikan bahawa anak boleh belajar melalui permainan atau video pembelajaran yang terdapat dalam gajet-gajet ini. Tetapi kita sebagai ibu bapa seharusnya mengawal penggunaan gajet ini terhadap anak.
Berpada-pada dan hadkan masa dalam penggunaan gajet tersebut. Usah disebabkan gajet, anak ketagih untuk bermain permainan di gajet atau menonton rancangan kegemaran mereka sahaja sehingga menyebabkan mereka kurang minat untuk bertutur dek terlalu asyik menghadap skrin telefon bimbit dan televisyen itu.
Foto Kredit : enikos.gr
7. Ulang, Ulang Dan Ulang
Usah pernah jemu mengulang sesuatu perkara yang telah kita ajarkan kepada anak. Amalan mengulang ini dapat membantu anak untuk mengingat kembali apa yang dipelajarinya sebelum ini.
Selain itu, latih juga diri kita untuk bertanya soalan dan memberikan jawapan yang konsisten kepada anak bagi meningkatkan lagi memori anak terhadap sesuatu perkara.
Dengan cara ajar anak bercakap seperti ini, mereka akan berasa lebih yakin dalam setiap perkara yang dipelajarinya dan tidak mustahil mereka mampu bertutur dengan baik tentang perkara itu kelak.
Foto kredit : emaze.com
8. Beri Pujian Setiap Hari
Siapa tidak suka apabila dipuji bukan? Apatah lagi anak-anak, pasti berbunga-bunga hati mereka apabila dipuji oleh ibu bapa. Mereka akan berasa bahawa diri mereka begitu dihargai!
Pujian ibu bapa adalah tidak terhad selepas anak mencapai kejayaan dalam melakukan sesuatu perkara baru atau apabila anak berjaya menyebut perkataan baru sahaja, tetapi ibu bapa seharusnya memberi pujian kepada mereka lebih kerap daripada itu.
Sekiranya kita dapati anak menunjukkan sikap rajin untuk membantu kita melaksanakan tugasan seharian, mendengar nasihat kita serta tidak berkelakuan negatif, berilah pujian kepada mereka. Ianya bertujuan untuk menerapkan nilai positif dalam minda bawah sedar mereka bahawa mereka adalah anak yang rajin, baik, bijak dan sebagainya seterusnya dapat dizahirkan melalui sikap dan perbuatan mereka kelak.
Adalah sangat penting untuk kita sebagai ibu bapa memberi pujian kepada anak-anak setiap hari kerana pujian menunjukkan galakan dan bukti rasa bangga kita terhadap anak sekaligus dapat meningkatkan penghargaan kendiri dalam diri anak itu. Dengan cara ini, anak akan berasa lebih yakin dan bermotivasi tinggi untuk melakukan pelbagai perkara termasuk bertutur dengan lebih baik setiap hari.
Foto kredit : rhythms.apeejay.edu
Sabar, Usaha, Doa, Tawakal
Walau apa cara ajar anak bercakap yang kita praktikkan, kunci utamanya adalah sabar. Usah terlalu mendesak anak untuk bercakap tetapi laksanakannya dengan cara yang lebih santai agar mereka berasa gembira dalam proses pembelajaran untuk bertutur.
Sentiasa ingatkan diri kita bahawa lain anak, lain penerimaannya dan lain anak, lain pula tahap perkembangannya. Usah putus asa dan teruskan usaha.
Selebihnya, sentiasa berdoa memohon yang terbaik buat anak kita dan akhir sekali tawakal kepada Tuhan. Semoga Tuhan memakbulkan doa dan impian kita untuk melihat anak kita petah bertutur kelak. Yakinlah bahawa usaha kita ini pasti akan membuahkan hasil di penghujungnya suatu hari nanti.


Ini Rupanya Kenapa Bayi Boleh Sebut ‘Mama’ Dahulu Sebelum ‘Papa’, Jangan Gaduh Ye!

“Macam manalah cara ajar anak bercakap untuk sebut Mama atau Papa ni eh? Macam susah je nak sebut..”
Bayi biasanya menyebut “Mama” dan “Dada” pada usia sembilan bulan. Ia adalah umur purata untuk mencapai pencapaian itu, dan ini tidak bermakna semua bayi menyebut perkataan itu pada sembilan bulan. Sesetengah bayi mungkin boleh menyebutnya lebih awal, manakala sesetengah bayi mungkin mengambil masa beberapa bulan tambahan untuk mengucapkan kata-kata comel itu.

Jadi, sudah pasti mak ayah ternanti-nanti adakah anak anak menyebut Mama dahulu atau Papa dahulu bukan? Katanya kalau panggilan yang disebut dahulu, maknanya anak sayang lebih?
Baca juga: Rupa-Rupanya Bayi Boleh Faham Setiap Pertuturan Mak Ayah Kalau Guna Cara Betul Macam Ini!

CARA AJAR ANAK BERCAKAP: SEBUT  “MAMA” ATAU “DADA” DAHULU?

Tiada trend atau peraturan yang ditetapkan sama ada bayi akan menyebut “Mama” atau “Dada” dahulu, walaupun mereka biasanya menyebut “Mama” dahulu. Bunyi konsonan “M” biasanya lebih mudah untuk bayi sebutkan, dan mereka mungkin menggunakan bunyi “Mmm” semasa usia enam bulan. Mereka juga boleh menyebut bunyi vokal, seperti “Ah” dan “Eh.”
Apabila kemahiran pertuturan mereka bertambah baik dan otot orofasial menjadi lebih kuat, mereka akan menjadi lebih pakar dalam menuturkan pelbagai bunyi konsonan. Oleh itu, kebanyakan bayi boleh menyebut kedua-dua perkataan “Mama” dan “Papa” pada usia 12 bulan.
TIPS UNTUK MAK AYAH LATIH ANAK SEBUT MAMA DAN PAPA
1.Ajar nama objek dan orang
Salah satu cara terbaik untuk mengajar nama dan kata nama khas yang lain kepada bayi anda ialah dengan menunjuk pada objek dan menamakannya. Semasa bermain dengan bayi, tunjuk pada mainan dan sebut namanya. Apabila haiwan kesayangan anda lewat, rujuk kepadanya dengan namanya.
Letakkan bayi anda di hadapan cermin dan lihat mereka seronok bercakap, ketawa dan membebel. Ia akan menarik minat bayi dan memberi inspirasi kepada mereka untuk bercakap perkataan baru.
2. Baca kepada bayi
Apa yang anda perlu lakukan adalah duduk bersama bayi anda, letakkan buku kanak-kanak, dan baca dengan kuat. Pastikan anda menunjukkan pelbagai gambar dan namakannya. Setiap kali anda membaca buku yang sama, tunjuk pada gambar dan minta bayi menamakannya. Aktiviti ini membantu bayi belajar dan menghafal nama item atau objek yang berbeza, meletakkan asas untuk menggunakan perkataan, seperti “Mama” dan “Papa.”
3.Main peek-a-boo!
Ia adalah salah satu permainan terbaik untuk meningkatkan kemahiran pertuturan dan bahasa bayi. Biarkan ibu duduk bersama bayi manakala bapa bersembunyi di sebalik tirai. Gesa bayi dengan bertanya, “Siapa di sebalik tirai?”. Galakkan bayi menjawabnya dengan sebut ‘Papa!’
4.Nyanyi lagu kanak-kanak yang mudah
Lagu kanak-kanak membantu mereka melatih kemahiran bahasa. Sifat muzikal rhymes ini dan lagu juga boleh memudahkan kanak-kanak kecil untuk menghafal perkataan baharu dan memahami maksudnya. Anda boleh memilih daripada pelbagai jenis lagu klasik kanak-kanak atau mencipta lagu anda sendiri yang sudah dimasukkan perkataan “Mama” dan “Papa” dalam lirik.
Bukan itu sahaja, selain ‘Mama’ dan ‘Papa’ terdapat beberapa perkataan lain yang boleh diungkapkan oleh bayi berusia 9 bulan. Antaranya adalah ‘Ga ga’, ‘Aaaa atau Aieee’, ‘Boo’, ‘Ba ba’, ‘Oh- Oh o’, ‘Tha-Tha’.

*Tahukah anda, gaya pertuturan yang digunakan oleh ibu bapa, di mana perkataan mudah dan bunyi yang dibesar-besarkan digunakan untuk mengaitkan otak bayi secara sosial, dikenali sebagai ‘parentese’. Jadi janganlah mak ayah bergaduh anak sebut Mama ke Papa dahulu..
Sumber: MomJunction


“Pak Mamat Ada Kebun~” Selain Belajar, Kenalah Bermain & Bernyanyi Baru Pertuturan Anak Tambah Maju!

Kanak-kanak yang sedang membesar harus melalui proses yang betul untuk mahir dalam pertuturan. Disebabkan itu, terdapat pelbagai cara ajar anak bercakap yang digunakan ibu bapa untuk membantu perkembangan anak mereka dalam kemahiran ini.
Melalui perkongsian dari Patologis Pertuturan Bahasa, Puan Aishah Kassim, kanak-kanak lebih mudah mengingati dan belajar sekiranya menggunakan kaedah bermain. Sudah menjadi lumrah kanak-kanak, sifatnya yang suka bermain. Jadi, ibu bapa harus pandai mengambil kesempatan di atas minat mereka ini, sambil menyelitkan elemen pembelajaran yang seronok dan menarik.

Baca juga: Risau Si Kecil Dah Masuk 18 Bulan Masih Tak Boleh Berjalan? Doktor Jelaskan Punca-Puncanya
CARA AJAR ANAK BERCAKAP DARI PAKAR

8 TIPS STIMULASI BAHASA UNTUK KANAK-KANAK
Di bawah merupakan 8 tips stimulasi bahasa untuk kanak-kanak yang dikongsikan oleh Puan Aishah Kassim, di mana sambil bermain boleh belajar bertutur juga. Semoga bermanfaat!

1. GUNAKAN KATA KERJA UNTUK DIIKUTI
Sebagai contoh: duduk, lompat, jalan, berhenti, makan.
2. NYANYI LAGU YANG TERDAPAT KATA KERJA ATAU KATA NAMA
Lagu yang biasa digunakan: “If you’re happy and you know it”, “Pak Mamat Ada Kebun” dan lain-lain lagi.
3. BERMAIN SOROK-SOROK MENGGUNAKAN BARANG
Biar anak anda nampak objek tersebut dan nyorokkan dengan dia melihat.
Sebagai contoh, tunjukkan epal, sebut “epal” dan nyorokkan di belakang kerusi dengan dia melihat. Kemudian bertanya, “mana epal?”
Teruskan permainan dengan menyorokkan epal tersebut tanpa dia melihat, tetapi sedikit terkeluar supaya dia tahu di mana untuk mencarinya.
4. MEMBUAT BUKU SKRAP
Konsepnya seperti flashcard, ibu bapa boleh jadikan aktiviti ini sebagai aktiviti bersama. Tunjukkan anak gambar sesuatu objek, ulang beberapa kali kepadanya sehingga dia boleh menyebut dan tampalkannya di dalam buku skrap.
Di kala masa lapang, ibu bapa boleh menggunakan buku skrap ini untuk refresh dan menguatkan ingatan anak-anak terhadap objek tersebut.
5. LATIH ANAK IKUT ARAHAN 2 BAHAGIAN
Sebagai contoh: “ambil botol, letak sini”, “kayuh basikal, parking sini”, dan lain-lain lagi.
6. LATIH ANAK MENGGUNAKAN PERKATAAN APABILA DIA MAHUKAN SESUATU

Sebagai contoh sekiranya anak anda mahu biskut, tetapi dia hanya sebut “nak” dan tunjuk ke arah biskut, anda boleh ambil biskut itu dan pegang. Sebut “biskut” sehingga dia ulang, dan baru berikan biskut kepadanya.
7. PANJANGKAN PERKATAAN
Sekiranya anak anda meminta biskut dengan berkata “biskut”, anda boleh panjangkan lagi menjadi “biskut coklat”. Dengan mendengar perkataan lebih panjang akan membantu mereka untuk menggunakan perkataan tersebut di masa hadapan.
8. AJAR BAHAGIAN BADAN & KEPUNYAAN
Boleh gunakan ayat seperti “hidung mama”, “mulut adik”, “kaki ayah”, dan lain-lain lagi.
Kemudian, boleh bertanya dengan menunjukkan ke arah anggota badan tersebut; “kaki adik ke ni?”, “kaki mama mana?”, atau “mama nak makan kaki adik!” sambil cuba menggigit kaki mereka.
Kesimpulannya, anak-anak lebih mudah mengingati dan belajar jika kita menggunakan kaedah kondusif buat mereka iaitu bermain. Anak-anak lumrahnya untuk bermain dan kita boleh menjadikan semua permainan kepada sesi pembelajaran yang seronok dan menarik bagi mereka.
Biarkan mereka bermain dan selamat mencuba!
Sumber: Facebook Aisyah Kassim


4 Cara Ajar Anak Berkongsi Barang. Guna Teknik Psikologi!

Cara Ajar Anak Berkongsi
“Ini Imran punyalah.. jangan usik,, jangan kacau!!”
Mungkin ini sebahagian masalah yang dihadapi kebanyakkan ibubapa. Saya sering didatangi oleh ibubapa yang mengadu perkara ini. Anak sukar berkongsi barang mainannya, walaupun dengan ibubapa. Perkara ini bukanlah masalah besar tetapi ia boleh menjadi serius apabila anak tersebut mempunyai masalah pertuturan atau lambat bercakap.

Kenapa begitu? Selain eye contact, berkongsi juga adalah sebahagian elemen asas pra-komunikasi. Contohnya; sekarang kita berkongsi cerita yang sama, topik yang sama, membaca artikel yang sama dan berkongsi masalah yang sama. Iaitu topik anak sukar berkongsi. Begitulah dengan anak-anak kita, sekiranya mereka sukar berkongsi, tiada komunikasi 2 hala yang sihat bakal berlaku.
Bukan sahaja komunikasi, malah perkembangan vocab, perkembangan interaksi sosial, dan emosi juga boleh menjadi terhad dan terganggu. Kanak-kanak perlu bermain dengan rakan sebaya untuk rangsang perkembangannya. Secara tidak langsung idea dan kebijaksanaan mereka bertambah.
Bagaimana hendak atasi masalah ini? Di sini saya sertakan 4 teknik yang mungkin berguna buat ibubapa dirumah.

1) Anda Adalah Contoh

Mainkan peranan anda sebagai contoh terbaik. Anda sebagai ibubapa mesti mampu menunjukkan tauladan berkongsi. Sekiranya bermain dengan mereka, pastikan mengikut giliran bermain. Contohnya permainan, baling bola masuk ke dalam bakul. Boleh dilakukan mengikut giliran, mula papa baling, kemudian mama dan kemudian si anak. Cakap dengan dia “Papa baling pula” dengan ini anak faham konsep berkongsi dan main bersama.
Saya pernah didatangi oleh anak yang sangat pandai berkongsi. Inilah teknik yang beliau suami isteri lakukan.
2) Puji Mereka
Puji mereka apabila mereka sudi berkongsi dengan rakan. Dengan cara ini mereka suka lakukannya dengan kerap. Jika boleh, pujilah mereka di hadapan orang yang beliau sayangi.
Si ibu boleh kata begini, “Tengahari tadikan papa, Imran kongsi permainan dia dengan Aiman. Bagus dia main sama-sama” Papa pula sampuklah dengan penuh minat “Ohh ye ke, baguslah Imran pandai kongsi dan main sama-sama”
3) Berbincang
Kadang-kala anak tidak mahu berkongsi sebab permainan tersebut permainan kesayangan mereka. Atau mungkin juga ada sejarah silam yang membuat mereka tidak mahu berkongsi. Permainan mereka dirosakkan atau dihilangkan.
Tanya mereka; “Kenapa Imran tak nak kongsi kereta tu?”
Mungkin Imran akan menjawab; “Dulu Aiman main kereta Imran sampai rosak”
Pujuk dan bincang dengan mereka; “ Mama faham, tapi dulu tu Imran tak sengaja , kesian dia nak main dengan Imran. Kalau rosak papa betulkan nanti”
Guna kebijaksaan anda untuk pujuk mereka. Ibubapa pastinya lebih mengenali anak mereka dengan lebih dekat.
4) Undang-undang
Setiap barang mainan yang baru dibeli, letakkan satu undang-undang. “Ini papa punya mainan, Imran nak main, boleh. Tapi kena main dengan papa.” Jangan berikan kuasa milik mutlak pada mereka. Tegur sikap mereka yang terus merampas barang yang mereka mahukan. Simpan barangan tersebut setelah bermain bersama. Undang-undang ini tidak semestinya dikuatkuasa pada semua mainan, cuma sesetengah permainan sahaja.
Ia mampu mengubah sikap dan cara anak bermain. Matlamat kita adalah untuk mereka terus boleh berkongsi dan berkomunikasi. Sebagai ibubapa kita perlu sabar dan berdoa. Tiada apa yang berlaku sekelip mata. InsyaAllah semua usaha ini ada balasan dariNya.
[infobox title=’Kenali Penyumbang Artikel’]
Teacher Ayu

Teacher Ayu merupakan pengasas playgroup di Excel Qhalif. Beliau mempunyai pengalaman lebih dari 5 tahun dalam pendidikan awal kanak-kanak. Merupakan penulis blog dan juga penulis jemputan dalam beberapa penulisan buku pendidikan awal anak-anak. Antara bukunya berjudul “Ibu Aku Ingin Tahu” yang terdapat di pasaran.
Beliau juga mempunyai kepakaran dalam bidang ‘speech & languange’ bagi membantu anak-anak yang lambat bercakap. Excel Speech Program diwujudkan oleh beliau khusus bagi ‘memberi suara’ buat anak-anak istimewa ini. InsyaAllah.

[/infobox]


‘Struggle’ Dengan Dyslexia, Pernah Gagal Diploma & Degree. Ini Kisah Saya Tamatkan PhD Hingga Bergelar Jurutera

Tahukah anda apakah itu diyslexia?
Ya, yang orang kata selalu tulis huruf terbalik-terbalik tu.

Ini kerana dyslexia dikaitkan dengan masalah pembelajaran dan koordinasi.
Kanak-kanak dyslexia umumnya mempunyai masalah menguasai tugasan sekolah walaupun mereka telah berusaha bersungguh-sungguh.

Sempena bulan Oktober, iaitu Bulan Kesedaran Dyslexia / disleksia, kami ingin kongsikan sebuah kisah inspirasi yang sangat menarik oleh Dr Syahid Fawzal atau lebih mesra dikenali sebagai Dr Aid Fawzal sebagai seorang dyslexia.

Walaupun mengalami kesukaran pembelajaran dan pernah gagal berkali-kali, beliau memiliki keazaman yang tinggi dan berjaya menamatkan PhD sehingga bergelar jurutera!
Jom baca kisah beliau selanjutnya.
‘Struggle’ Dengan Dyslexia, Pernah Gagal Diploma, Degree. Ini Kisah Saya Tamatkan PhD & Bergelar Jurutera
Bulan ini (Oktober) adalah bulan kesedaran dyslexia.
Sebagai seorang dyslexia (sederhana/mild), saya ingin memberi kesedaran kepada rakan² bahawa dyslexia adalah bukan kecacatan dan ia hanyalah masalah pembelajaran (learning disabilities).
Ia juga bukan penyakit apetah lagi sesuatu yang boleh berjangkit.
Atas sebab itu, seseorang yang mempunyai dyslexia lebih manis dikatakan “mempunyai” dan bukan “dijangkiti”. Maksudnya jika anda atau anak anda disahkan mempunyai dyslexia, dia dilahirkan begitu.
Jangan bersedih.
Setiap insan ni unik, samalah dengan individu² yang mempunyai dyslexia.
Mereka mempunyai masalah pembelajaran yang berbeza² dan pastinya, bila Allah berikan kekurangan, Dia juga berikan kekuatan pada sudut yang lain.
Foto Kredit: Coventry University Malaysian-Singaporean Society
Kegagalan Mengajar Aku Erti Melangkah
Saya ni, bukan terus2 belajar, dan-dan pandai, boleh cipta teknologi & cadangkan formula fizik tiba2.
Sebaliknya saya pernah gagal beberapa kali.
Ini kisah saya, Bismillah..
Kegagalan Pertama
Saya gagal dalam Diploma pertama saya di UTMKL.
Sewaktu tu, saya bukan sibuk belajar tapi sibuk bermain; main muzik, gig sana-sini, main kete, tengok racing halal di Batu Tiga, tengok racing haram, lepak dataran, seronok tengok polis main kejar2 dengan mat Rempit, menyebok tolong/kerja (volunteer) kat workshop, jual barang kereta dan macam2 lagi.
Akhirnya, saya gagal setelah bertahun2 menghadiri kelas dan menelaah. Saya terpaksa drop-out*.
Lalu saya ulang Diploma saya di UNIKL-MFI (Malaysia France Institite) dan alhamdulillah.
Kegagalan Kedua
Kali ke-2 saya gagal sewaktu saya buat Degree di Loughborough University, UK.
Sewaktu yang ini, saya fokus dalam belajar tapi saya masih bersambil dengan minat saya.
Saya baiki kereta, saya buat jual/beli kereta, percubaan utk import kereta dari Jepun ke UK, merayap pergi acara kereta untuk berfotografi dan lain2.
Kali ini, saya gagal bukan sebab bermain. Tapi kerana tidak kenal cabaran sebenar akan pembelajaran di UK**.
Mujurlah institusi pengajian tinggi di UK ini ada sistem ‘fall-back’. Walaupun saya gagal untuk perolehi Degree, mereka berikan sijil CertHE kepada saya.
Dengan sijil tersebut, saya teruskan langkah Degree saya di University of Derby, UK.
Allah ajar saya yang kehidupan ini penuh dengan cabaran olehNya.
Barulah saya faham akan ayat Allah ini:
أَحَسِبَ ٱلنَّاسُ أَن يُتْرَكُوٓا۟ أَن يَقُولُوٓا۟ ءَامَنَّا وَهُمْ لَا يُفْتَنُونَ
“Apakah manusia mengira bahwa mereka akan dibiarkan hanya dengan mengatakan, “Kami telah beriman,” dan mereka tidak diuji?” – Al-`Ankabut[29]:2
Dalam pada gagal tu, dapat la jugak saya selesaikan Diploma pada umur 26 tahun dan Degree pada umur 28 tahun. Lewat juga, ape kesah, saya kan kura-kura dan ini jalan saya.
Pada siri kegagalan yang saya tempuhi, Allah ajar saya erti melangkah.
Suatu hari sewaktu gagal, saya buka koleksi 40 hadith Imam Nawawi.
Saya mula dengan Basmallah & buka hadith nombor 1; Hadith ni sangat popular dalam masyarakat kita.
“Setiap perbuatan/amalan … niat..” – (Bukhari: 54). Tersentak saya.
Baru saya sedar, kalau perbuatan perlukan niat, maka nak maju melangkah kita perlukan tujuan/sebab/alasan/purpose.
Lalu saya tercari2 dan mencari2 apa niat, apa tujuan dan apa sebab untuk saya terus kehadapan tanpa kesahkan kegagalan ni. *

Tujuan Saya Buat PhD
Phd adalah puncak tertinggi dalam pendidikan formal.
Masakan satu orang, pernah gagal dalam sistem pembelajaran yang tak seberapa nak tinggi tapi punya mimpi untuk memanjat menara gading, kan?
Tapi itulah saya, punya optimistik meletakkan janji pada Umi sewaktu saya gagal buat kali ke-2.
Sewaktu kecil, abah selalu bawa kami ke majlis-majlis agama.
Kami adik beradik pergi untuk bermain, jumpa kawan baru, panjat sana sini. Menara Masjid Bandar Sri Damansara tu 3 daripada 4 nya kami dah panjat. hihi.
Apa yang menarik, dalam pada tak mendengar ceramah tu, ada satu ayat yang duduk dalam benak saya secara tidak saya sedari.
إِنَّ فِى خَلۡقِ ٱلسَّمَـٰوَٲتِ وَٱلۡأَرۡضِ وَٱخۡتِلَـٰفِ ٱلَّيۡلِ وَٱلنَّہَارِ لَأَيَـٰتٍ۬ لِّأُوْلِى ٱلۡأَلۡبَـٰبِ
“Sesungguhnya pada kejadian langit dan bumi dan pada pertukaran malam dan siang, ada tanda-tanda (kekuasaan, kebijaksanaan dan keluasan rahmat Allah) bagi orang-orang yang berakal.” – Al E Imran[3]:190**
Suatu hari yang lain, saya ngaji2 dan terbaca ayat ni, saya kata kat diri sendiri “Saya nak jadi golongan {ٱلۡأَلۡبَـٰبِ}: orang-orang yang berakal/berfikir. Inilah tujuan saya!!!”
Lalu Allah beri saya peluang untuk buat PhD yang ditaja oleh syarikat industri di UK (2015).
Saya buat kerana lillahitaala, buat kerana nak memujuk hati kecil Umi yang hampir ranap dek siri kegagalan saya.
Bila dah gagal dan saya temui tujuan saya untuk berjaya, langkah-langkah saya lebih pantas kehadapan. Segala kesalahan yang saya buat semalam, kini bertukar menjadi panduan untuk hari ini.

Cara Saya Atasi Kelemahan Dan Menguruskan Dyslexia
Saya sendiri mempunyai masalah membaca, menulis & mengira.
1) Bila membaca:
• Sampai hari ini, saya sukar untuk membaca teks dengan lantang (out loud) dan jika baca, saya akan terlompat² baris dan tertinggal perkataan serta terkedek².
2) Bila menulis:
• Tulisan saya caca-merba, senget benget, salah ejaan, terlupa ejaan, typo dll.
3) Mengira pula:
• Tak mampu congak dan terlalu lambat utk menjawab sifir.
Saya sedari kelemahan saya. Maka saya memaksa diri untuk perbaiki diri dan telah cuba melawan dengan kelebihan yang saya ada.
Jadi, Apa Yang Saya Buat?
1) Membaca
• Disebabkan saya lemah membaca secara normal, saya mencipta teknik bacaan sendiri. Dengan ini, saya dapat membaca sama seperti orang lain. (Saya kongsikan cara saya membaca literatur – buku, thesis, report, conference & journal publication melalui video di bawah)
• Kemahiran/skill membaca saya telah saya buktikan dengan berjaya melangkah kedepan sampai mempunyai, PhD Alhamdulillah.

2) Menulis
• Yang ini memang tak ada ubat melainkan berlatih, berlatih & berlatih.
• Hari ini, saya mampu menulis secara bersahaja.
3) Mengira
• Dengan kelemahan yang ada, saya pilih untuk membuat calculator sendiri menggunakan MS Excel dalam apa jua kiraan saya. Ini bagi mengelakkan saya membuat kesilapan.
• Dan sekarang, makanan harian saya datang daripada kiraan (simulasi) pergerakan gas, cecair & pepejal sebagai jurutera.

Kegagalan Bukanlah Sesuatu Yang Sia-sia
Apa yang Allah berikan pada saya; kegagalan itu & ini adalah tidak sia-sia.
Ini membawa kepada sambungan ayat Al E Imran (pada bahagian ke 2 yg lalu) iaitu:
ٱلَّذِينَ يَذۡكُرُونَ ٱللَّهَ قِيَـٰمً۬ا وَقُعُودً۬ا وَعَلَىٰ جُنُوبِهِمۡ وَيَتَفَڪَّرُونَ فِى خَلۡقِ ٱلسَّمَـٰوَٲتِ وَٱلۡأَرۡضِ رَبَّنَا مَا خَلَقۡتَ هَـٰذَا بَـٰطِلاً۬ سُبۡحَـٰنَكَ فَقِنَا عَذَابَ ٱلنَّارِ
“(Iaitu) orang-orang yang menyebut dan mengingati Allah semasa mereka berdiri dan duduk dan semasa mereka berbaring mengiring dan mereka pula memikirkan tentang kejadian langit dan bumi (sambil berkata): Wahai Tuhan kami! Tidaklah Engkau menjadikan benda-benda ini dengan sia-sia, Maha Suci Engkau, maka peliharalah kami dari azab Neraka.” – Al E Imran[3]:191
Jika anda gagal hari ini, bersangka baiklah dengan Allah. Kegagalan ni mcm persediaan utk kita ke depan dengan lebih baik.
Dengan siri kegagalan sebelum inilah saya dapat:

PhD yang ditaja sepenuhnya oleh syarikat UK,
Submit PhD dlm masa 3 tahun,
Cipta sistem penyejukan baharu (novel cooling system: rotor cooling technique),
Temui nombor tidak berdimensi baharu (new dimensionless number), dan
Dapat tawaran kerja industri sana-sini serata dunia.

Teruslah Melangkah, Jangan Putus harapan
Apa yang ingin sampaikan adalah:

Jika anda atau anak anda disahkan sebagai seorang dyslexia, jangan sedih2. Redho dan terus melangkah. Saya harap apa yang saya lalui ini dapat beri inspirasi buat anda.
Saya gagal (dismissed) diploma pertama, ulang lagi. Saya gagal (fallback) degree pula, buat lagi. Belajar, kerja & bermain sampai buat master & PhD (sebab janji pada Umi). Kalau saya boleh, kenapa tidak anda?
Pendidikan kita mengukur kebolehan membaca, menulis & mengira dan ketiga² ini adalah kelemahan utama seorang dyslexic. Jika anda atau anak anda dyslexia, cari minat & kebolehannya. Gunakan minat untuk melawan kekurangan.
Saya lemah membaca, tapi saya minat kereta/motor. Jadi bahan bacaan saya menjurus kearah minat saya.
Untuk ibu bapa yang mempunyai anak dyslexia, jangan putus harapan (hope) terhadap anak² anda. Insyaallah mereka akan berjaya nanti.

Selamat mengenali Dyslexia,
Dr Aid Fawzal
Middlesbrough UK
*Perkongsian ini telah disunting melalui posting asal Dr Aid Fawzal menerusi page beliau di Facebook. Untuk pelbagai lagi info terutamanya tentang isu semasa berkaitan dengan automotive, motorsports dan mechanical engineering, sila follow beliau di Facebook dan Twitter.
Untuk ketahui lebih lanjut tentang dyslexia dan tanda-tandanya, jemput baca artikel ini : Boleh Dikesan Seawal 5 Tahun, Ini Tanda Disleksia Pada Anak Yang Ibu Ayah Kena ‘Alert’